title: Sähkö Suomessa

text: Vuonna 2013 vuosikulutus oli 84 TWh ja 15,4 MWh per asukas. Vuonna 2015 laskennallinen keskituntiteho oli 9,3 GWh/h ja tuotanto 7,4 GWh/h. Todellinen tuntikeskiarvokulutus vaihteli kesän 5,2 GWh/h ja talven 13,5 GWh/h välillä. Suurimmallaan tuntikeskiarvo on ollut 15,1 Gigawattia.


title: Sähkö Suomessa

text: Vuonna 2013 Suomen kokonaissähköntuotanto oli 71 240 GWh. Sähköä tuotiin 17 591 GWh, pääasiassa Ruotsista. Vuosina 2000–2008 sähkön nettotuonti vaihteli 5–20 % välillä kulutuksesta vuosittain.


title: Sähkö Suomessa

text: Sähkön kokonaiskulutuksesta vuosina 1990–2005 teollisuuden koko sähkönkulutus oli 52–54 % ja pelkän metsäteollisuuden osuus 30–32 %. Sähkönkulutus on kasvanut kyseisinä vuosina noin 36 %. Lisäys on samaa suuruusluokkaa kaikilla sektoreilla: teollisuudessa, kotitalouksissa sekä palveluissa ja julkisessa kulutuksessa..


title: Sähkö Suomessa

text: Vuonna 2005 Suomi toi ennätyksellisen paljon vesivoimalla tuotettua sähköä ja lauhdesähkön tuotanto fossiilisilla polttoaineilla ja turpeella laski, minkä johdosta energiantuotannon kasvihuonekaasupäästöt laskivat 33 % verrattuna edellisvuoteen. Myös metsäteollisuuden työmarkkinakiista vähensi päästöjä vähentyneen energiankulutuksen myötä.


title: Sähkö Suomessa

text: Vuonna 2014 Suomen ydinvoimakapasiteetti on 2 741 MW. Vuonna 2013 ydinvoimalla tuotettiin 22 674 GWh sähköä, eli noin neljännes Suomen sähkönkulutuksesta.


title: Sähkö Suomessa

text: Olkiluodon ydinvoimalan rakenteilla olevan kolmannen yksikön (teho 1 600 MW, vuosituotanto n. 13 TWh) valmistuessa ydinvoiman osuus Suomen sähköntuotannosta tulee olemaan noin 35 TWh. Suunnitteilla ovat myös Olkiluoto-4 ja Pyhäjoen ydinvoimalaitos.


title: Sähkö Suomessa

text:
Suomi on poikkeuksellisen riippuvainen sähkön tuonnista: jopa 15–20 % kulutuksesta joudutaan kattamaan tuontisähköllä. Voimakas tuontiriippuvuus on riski huoltovarmuudelle.
Euroopassa ei juuri missään sähkön tuontiosuus nouse niin suureksi kuin Suomessa. Suurin osa tuonnista on nykyisin Ruotsista, yli 12TWh vuodessa.


title: Sähkö Suomessa

text: Eduskunnan hyväksymän ilmasto- ja energiastrategian mukaan Suomen oman tuotantokapasiteetin tulee pystyä kattamaan huipun aikainen sähkönkulutus kaikissa kysyntätilanteissa. Nykyisellään tämä ei toteudu, vaan huippukulutustilanteessa tuonnilla katettava tuotantokyvyn ja kulutuksen välinen aukko on 1 300 MW. Yllättävät ongelmat tuotannossa tai tuonnissa voivat mutkistaa tilannetta. Sekä Venäjä että Ruotsi ovat ajoittain rajoittaneet sähkön vientiä Suomeen. Venäjän rajoitukset ovat toisinaan tulleet yllätyksenä ja lyhyellä varoitusajalla.


title: Sähkö Suomessa

text: Sähköyhtiöiden omistus jakautui 1.1.2007 seuraavasti: kuntaenemmistöinen yhtiö 38 %, kunnallinen 22 %, osuuskunnat 2 % ja muu sähköyhtiö 38 %.


title: Sähkö Suomessa

text: Suomen energiamarkkinaviraston johtaja Asta Sihvonen-Punkka kannattaa EU:n komission esitystä, jonka mukaan Suomen sähköyhtiöt (Fortum ja Pohjolan voima) eivät saisi omistaa edes vähemmistöosuutta kantaverkkoyhtiöstä Fingrid.


title: Sähkö Suomessa

text: Energiamarkkinaviraston EMV:n ylijohtaja Asta Sihvonen-Punkka vaati vuonna 2007 muutoksia sähkömarkkinalakiin kilpailun edistämiseksi. Lakimuutoksen pitää helpottaa sähköyhtiön vaihtoa ja yritysten hinnanmuutoksia. Suomessa sähköyhtiön voi vaihtaa lisämaksutta vain kerran vuodessa. Ruotsissa ja Norjassa vaihdon voi tehdä maksutta kerran kuussa. Siellä myös vaihdetaan yhtiötä useammin. Ylimääräinen mittarinluenta maksaa 50 euroa, mikä estää kilpailuttamista. Nyt jäykkiin hinnanmuutoksiin vedoten yritykset ovat pidättyneet hintojen laskuilta, mutta hinnannostoja se ei ole estänyt.


title: Sähkö Suomessa

text: Vaasan yliopiston tutkimuslaitoksen Vaasa EMG mukaan Suomen sähköyhtiöiden tarjoushinnat olivat joulukuussa 2007 15 % listahintoja korkeammat. Edeltävän puolen vuoden aikana esimerkkinä olleen kohteen tarjoushinnat nousivat 18 % ja listahinnat 5 %. Tutkijat uskoivat listahintojen nousevan vuonna 2008 10-15 %, ja sähkön kallistuvan selvästi elinkustannuksia nopeammin. Sähköyhtiöt perustelivat hintojen nousua päästökaupan nostamilla tukkumarkkinahinnoilla. Helsingin Sanomien mukaan sähköä tuottavat yhtiöt siirsivät päästölupien hinnat sähkön vähittäishintaan. Yhtiöt saavat itse oikeudet ilmaiseksi, eivätkä ne nosta sähkön tuotantokustannuksia.


title: Sähkö Suomessa

text: Suomen suurin yksittäinen sähkön kuluttaja on Outokummun omistama Torniossa sijaitseva ferrokromi- ja terästehdas, joka kuluttaa vuodessa 3,5 terawattituntia sähköä.


title: Sähkö Suomessa

text: Suomen sähkönkulutuksessa on merkittävä vuodenaikojen mukainen vaihtelu. Esimerkiksi talvella sähköä kuluu erityisen paljon lämmitykseen. Toistaiseksi suurin tuntikeskiteho mitattiin Fingridin käytönvalvontajärjestelmällä 7. tammikuuta 2016, kun koko maassa oli useita päiviä kestävä pakkasjakso. Kulutus oli tunnilla 17-18 keskimäärin 15 100 megawattia, josta Suomessa Suomessa tuotettiin 10 800 megawattia ja loput 4 300 megawattia tuotiin naapurimaista.


title: Sähkö Suomessa

text: Suomen luonnonsuojeluliitto ylläpitää Suomen ainoaa sähkön ympäristömerkintäjärjestelmää Ekoenergia-merkkiä. Merkin tavoitteena on muuttaa Suomen sähköntuotantoa ympäristöystävällisemmäksi. Sen piiriin pääsee ainoastaan ympäristökriteerit täyttävä uusiutuvan energian tuotanto.


title: Splitted Alive

text: Splitted Alive on grindcore-yhtyeiden Rotten Soundin ja Control Mechanismin split-albumi, joka on julkaistu vuonna 1997.


title: Olga Mihailova

text: Olga Mihailova (s. 8. huhtikuuta 1981) on venäläinen hiihtäjä.


title: Olga Mihailova

text: Mihailova on kilpaillut maailmancupissa vuodesta 2007 lähtien. Hänen paras henkilökohtainen sijoituksensa on 12. sija Rybinskin yhdistelmäkilpailusta 2010. Mihailkova hiihti ankkuriosuuden maansa kuudenneksi sijoittuneessa viestijoukkueessa Oslon MM-kisoissa 2011.


title: Ryan Shannon

text: Ryan Shannon (s. 2. maaliskuuta 1983 Darien, Connecticut, Yhdysvallat) on yhdysvaltalainen jääkiekkoilija. Hän siirtyi kaudeksi 2012–2013 Sveitsin pääsarjan ZSC Lionsiin. Hän on edustanut urallaan lisäksi NHL:n Anaheim Ducksia, Vancouver Canucksia, Ottawa Senatorsia ja Tampa Bay Lightningia. Kaudella 2006–2007 Shannon oli voittamassa Ducksissa Stanley Cupia.


title: 8 Hours of Lobotomy / Wrath

text: 8 Hours of Lobotomy / Wrath on kahden grindcore-yhtyeen Rotten Soundin ja Unholy Graven split-albumi, joka on julkaistu vuonna 2001.


title: 8 Hours of Lobotomy / Wrath

text: 8 Hours of Lobotomy


title: 8 Hours of Lobotomy / Wrath

text: Wrath


title: Bibliometriikka

text:
Bibliometriikka on tieteellisen viestinnän painettujen julkaisujen tutkimusta. Se on määrällistä tutkimusta, joka kohdistuu tutkimuskirjallisuuteen ja sen tavoitteena on analysoida ja mallintaa tieteen ja teknologian kehitystä siten, että voidaan seurata eri julkaisujen saamaa suosiota tieteellisessä kirjoittamisessa. Bibliometriikka tutkii mm. viitatuimpia julkaisuja, tieteellisten julkaisujen määrää sekä niiden keskinäisiä viittauksia . Julkaisujen valtava määrä lisää tarvetta tieteellisen viestinnän systemaattiseen tarkasteluun.
Bibliometriikan historia alkaa 1920-luvulta, jolloin E. W. Hulme alkoi käyttää nimitystä tilastollinen bibliografia. Bibliometriikassa on aineksia mm. informaatiotutkimuksesta, matematiikasta, tilastotieteestä, tieteen yhteisöllisten piirteiden tutkimuksesta, tietojenkäsittelytieteestä ja tieteenhistoriasta..
Skientometriikka-nimitys on tullut osin bibliometriikka-termin rinnalle. Skientometriikka on käännös venäjänkielisestä sanasta naukometrija, joka tarkoittaa tieteen ja teknologian tuotoksia mittaavaa tutkimusta. Lisäksi käytössä ovat termit informetriikka ja 2000-luvulla syntynyt webometrinen tutkimus, jonka kohteena ovat verkkojulkaisut .


title: Bibliometriikka

text: Keskeisiä suuntauksia bibliometriikassa ovat metodologinen ja matemaattinen suuntaus.


title: Bibliometriikka

text: Alan analyysityyppejä ovat esimerkiksi viiteanalyysi, lähdeanalyysi ja viittausanalyysi. Viiteanalyysi on kattokäsite, jonka alle kuuluu kaikki viittaamiseen perustuva tutkimus. Lähdeanalyysissä tarkastellaan lähdeteoksia niiden käyttäjän näkökulmasta.


title: Bibliometriikka

text:
Viittausanalyysissä tarkastellaan julkaisujen käyttöä sekä käytöstä pois jäämistä ja tutkitaan sitä, miten paljon huomiota julkaisut tai kirjoittajat ovat saaneet.
Muita analyysityyppejä ovat diffuusioanalyysi, yhteisviittausanalyysia ja yhteissana-analyysi.
Diffuusioanalyysissä tutkitaan jonkin alan termin (esim. happosade) levinneisyyttä tieteellisessä kirjallisuudessa.
Yhteissana-analyysissä kartoitetaan kognitiivisia verkostoja. Menetelmä on suosittu sen kehittäjämaassa Ranskassa, jossa sen kehitti Michel Callonin johtama ranskalainen tutkimusryhmä. Viittausten sijaan yhteissana-analyysissä haetaan avainsanoja julkaisujen otsikoista ja tiivistelmistä.


title: Bibliometriikka

text:
Tunnetuin informetrinen tutkimusmenetelmä on viiteanalyysi. Siinä on kaksi puolta, viittaus- ja lähdeanalyysi. Tutkimustapoja erottaa toisistaan näkökulma, josta lähdeluetteloa tarkastellaan. Viittausanalyysissä selvitetään, kuinka paljon jokin kirjoittaja tai teos saa viittauksia. Lähdeanalyysissä tutkitaan, mitä julkaisuja kirjoittaja on käyttänyt .
Perusaineiston keruu aloitetaan yleensä tietokantahaulla. Viitetietokantoja ovat esimerkiksi: Arts & Humanities Citation Index (ISI), Science Citation Index Expanded (ISI),Social Sciences Citation Index (ISI) ja Web of Science (ISI) (Web of Knowledge)


title: Bibliometriikka

text:
Maailmanlaajuisella tasolla yllä mainitut tietokannat antavat vastauksia kysymyksiin eri julkaisujen saatavuuden muutoksesta Esimerkiksi Web of Science mahdollistaa erilaisten kuvallisten viiteanalyysiraporttien tekemisen sekä automaattisen lähdeluettelon muodostamisen, joka voi olla apuna tutkielman teossa.
Viittauskerroin ilmaisee, montako viittausta jossakin lehdessä ilmestyneet artikkelit keskimäärin saavat. Se kuvaa tieteellisen lehden käytön aktiivisuutta ja perustuu Scisearch, Social Scisearch ja Arts & Humanities Search -tietokantojen aineistoon. Viittauskertoimien arvot julkaistaan vuosittain Journal Citation Reports -tietokannassa, jota julkaisee Thomson Reuters.


title: Bibliometriikka

text:
Yhteisviittausanalyysin perusperiaate on, että mitä useammin tutkijat viittaavat kirjoituksissaan kahteen samaan julkaisuun, sitä todennäköisempää on, että näiden kahden viitatun julkaisun/ kirjoittajan välillä vallitsee jokin yhteys. Useimmiten tämän yhteyden katsotaan merkitsevän sitä, että viitatut julkaisut ovat aihepiiriltään samanlaisia.
Yhteisviittausanalyysin historiassa on kehitetty kaksi lähestymistapaa aiheeseen:
"Makrolähestymistapa" perustuu ISI-tietokantoihin ja keskittyy yleisiin koulukuntien rakenteisiin ja kysymykseen, mitkä lait ohjaavat tieteen evoluutiota. "Mikrolähestymistapa" pyrkii eri koulukuntien tai tutkimussuuntausten retrospektiiviseen kuvailuun ja niiden välisten yhteyksien toteamiseen.


title: Bibliometriikka

text: Matemaattinen mallintaminen on yksi perinteisimmistä bibliometriikan haaroista ja perustuu ns. bibliometrisiin lakeihin.


title: Bibliometriikka

text: "Bradfordin laki" (Samuel C. Bradford): Jos tieteelliset lehdet järjestetään alenevaan, tiettyä alaa edustavan artikkelituotannon mukaiseen järjestykseen, ne voidaan jakaa toisaalta ytimeen, jonka lehdet ovat voimakkaammin suuntautuneet ao. alaan, toisaalta useampiin ydintä ympäröiviin kehiin. Kehiin sisältyy yhtä paljon kyseistä alaa edustavia artikkeleita kuin ytimeen, mutta artikkelit julkaisseiden lehtien määrä kasvaa ytimeen verrattuna suhteissa 1:n:n².


title: Bibliometriikka

text: "Lotkan laki" (Alfred J. Lotka) koskee tieteellistä tuottavuutta. Se on käänteisen neliön laki, joka kertoo, että n:n julkaisun kirjoittajien määrä tietyssä populaatiossa on 1/n².


title: Bibliometriikka

text: "Zipfin laki" (George Kingsley Zipf) koskee tilastollista lingvistiikkaa: jos jossakin otoksessa kerran esiintyvien sanojen lukumäärä on x, sellaisten sanojen lukumäärä, jotka esiintyvät kaksi, kolme, neljä tai n kertaa samassa otoksessa, on vastaavasti 1/2², 1/3², 1/4² … 1/n² x:stä, pois lukien kaikkein useimmin esiintyvät sanat.


title: Bibliometriikka

text: Olle Persson Uumajan yliopistosta on kehittänyt Bibexcel-nimisen, verkossa ilmaiseksi saatavilla olevan bibliometrisen analyysityökalun, joka pohjautuu Exceliin.


title: Bibliometriikka

text: Viittausanalyysiä on kritisoitu siitä, että siinä oletetaan, että viittaaja on lukenut viitatun teoksen sekä siitä, että oletus on, että parhaisiin lähteisiin viitataan, vaikka saatavuus vaikuttaa monesti viittauskäytäntöön. Aina ei myöskään viitata julkaisuihin, joista on saatu vaikutteita.


title: Liquid Tension Experiment (albumi)

text: Liquid Tension Experiment on samannimisen yhtyeen debyyttialbumi vuodelta 1998. Yhtye syntyi levy-yhtiö Magna Cartan ideasta muodostaa progressiivista rockia soittava superyhtye. Magna Carta pyysi Dream Theaterin rumpalia Mike Portnoyta kasaamaan yhtyeen. Yhtye koostui lopulta Portnoyn lisäksi kitaristi John Petruccista (Dream Theater), basisti Tony Levinistä (Yes, King Crimson, Peter Gabriel) sekä kosketinsoittaja Jordan Rudessista (Dixie Dregs). Esikoisalbumi nauhoitettiin New Yorkin Millbrook Studiosissa yhden viikon aikana syyskuussa 1997, ja se julkaistiin 10. maaliskuuta 1998. Levyä tehdessä pyrittiin spontaaniuteen, ja musiikki onkin suurimmaksi osin sävelletty improvisoimalla. Albumin musiikki on instrumentaalista.


title: Liquid Tension Experiment (albumi)

text: Albumin sävellys aloitettiin muutamaa viikkoa ennen studioon astumista, kun yhtye kokoontui Mike Portnoyn luokse. Kokoontumisen aikana kolme kappaletta, "Paradigm Shift", "Kindred Spirit" sekä "Universal Mind" saatiin suurimmaksi osin sävellettyä. 20. syyskuuta 1997 Liquid Tension Experiment astui New Yorkin Millbrook Studiosiin. Dream Theaterin alkavan kiertuen vuoksi aikaa albumin säveltämiseen ja äänittämiseen jäi vain viikko. Viiden päivän kuluttua albumi oli kuitenkin jo äänitetty. Albumin miksasi paljon Dream Theaterin kanssa työskennellyt Kevin Shirley Manhattanin Avatar Studiosissa marraskuussa 1997.


title: Liquid Tension Experiment (albumi)

text: Kappaleet on säveltänyt Liquid Tension Experiment.


title: Mika Zibanejad

text: Mika Zibanejad (s. 18. huhtikuuta 1993 Huddinge, Ruotsi) on ruotsalainen jääkiekkoilija, joka pelaa NHL-joukkue New York Rangersissa. Hän on pelipaikaltaan keskushyökkääjä, mutta osaa pelata myös laidassa. Zibanejad on pelityyliltään moderni voimahyökkääjä. Zibanejadin vahvuuksiin kuuluu laukaus, hyökkäyspään pelaaminen, runko, kahden suunnan pelaaminen ja monipuolisuus. Hänen heikkouksiinsa kuuluu voiman ja fysiikan puute. Hän laukoo oikealta.


title: Mika Zibanejad

text: Zibanejad on Hammarby IF:n kasvatti. Hän siirtyi vuonna 2008 AIK IF:ään, jossa voitti J18 Allsvenskanin mestaruuden vuonna 2009. Sen jälkeen hän siirtyi kaudeksi 2009–2010 Djurgårdens IF:ään, jossa hän voitti keväällä 2010 J18 Allsvenskanin hopeaa. Kesällä KHL-joukkue Lokomotiv Jaroslavl varasi hänet 129. pelaajana.


title: Mika Zibanejad

text: Zibanejad pelasi ensimmäisen Elitserien-ottelunsa 7. joulukuuta 2010 Luleå HF:ää vastaan ja hän ensimmäisen Elitserien-maalinsa 15. tammikuuta 2011 MODOn Tuomas Tarkin taakse. Zibanejad voitti kauden aikana myös J20 SuperElitin pronssia. Hän teki helmikuussa 2011 kaksivuotisen jatkosopimuksen Djurgårdenin kanssa. Kauden 2010–2011 aikana Zibanejad pelasi Elitserienissä 26 runkosarjaottelua tehoin 5+4=9 sekä seitsemän playoff-ottelua tehoin 1+1=2.


title: Mika Zibanejad

text: Tammikuussa 2011 NHL:n kykyjenetsijäpalvelu arvioi Zibanejadin Euroopassa pelaavista kenttäpelaajista kolmanneksi parhaaksi. Huhtikuussa hän nousi rankingissa toiseksi. Lopulta Ottawa Senators varasi Zibanejadin ensimmäisellä kierroksella koko varaustilaisuuden kuudentena pelaajana kesällä 2011. Hän oli draftin kolmantena varattu ruotsalaispelaaja Gabriel Landeskogin ja Adam Larssonin jälkeen. Zibanejad teki jo samana kesänä heinäkuussa kolmivuotisen tulokassopimuksen Ottawa Senatorsin kanssa.


title: Mika Zibanejad

text: Syksyn 2011 harjoitusleirin päätteeksi Zibanejad sai paikan Senatorsin NHL-miehistöstä. Hän pelasi yhdeksän NHL-ottelua tehden yhden syöttöpisteen Filip Kuban tekemään maaliin, joka syntyi jo kauden avausottelussa 7. lokakuuta 2011 Detroit Red Wingsiä vastaan. Zibanejad palasi kuitenkin yhdeksän ottelun jälkeen kehittyäkseen loppukaudeksi 2011–2012 lainalle Djurgårdeniin.


title: Mika Zibanejad

text: Seuraavat neljä kautta Zibanejad pelasi pääasiassa Ottawassa. Hänelle kertyi myös 29 ottelua Ottawan farmijoukkueessa Binghamton Senatorsissa. Kesällä 2016 Zibanejad kaupattiin New York Rangersiin vaidossa Derick Brassardiin.


title: Mika Zibanejad

text: Zibanejad oli ratkaisemassa alle 20-vuotiaiden maailmanmestaruutta vuonna 2012, sillä hän teki loppuottelussa Venäjää vastaan Ruotsin jatkoajalla syntyneen 1–0-voittomaalin. Zibanejad oli neljällä osumallaan Sebastian Collbergin ja Joakim Nordströmin kanssa joukkueen toiseksi parhaita maalintekijöitä Max Fribergin jälkeen.


title: Mika Zibanejad

text: Zibanejad voitti myös alle 18-vuotiaiden MM-hopeaa vuonna 2011. Turnauksessa Ruotsin varakapteenina toiminut Zibanejad jakoi tehoilla 4+4=8 joukkueen sisäisen pistepörssin voiton Gustav Björklundin kanssa. Zibanejad edusti Ruotsia myös alle 17-vuotiaiden World Hockey Challengessa vuonna 2010. Hän oli tehopisteillä 5+4=9 pronssiin päättyneen turnauksen paras maalintekijä neljän muun pelaajan kanssa sekä Ruotsin paras pistemies.


title: Mika Zibanejad

text: Vuoden 2018 MM-kilpailuissa hän teki loppuottelussa ratkaisevan maalin, jolla Ruotsi tasoitti Sveitsiä vastaan toisessa erässä tilanteeksi 2–2 ja ottelu meni jatkoajalle ja voittolaukauskilpailuun.


title: Mika Zibanejad

text: Alun perin Zibanejadin oli tarkoitus edustaa kansainvälisellä tasolla Suomea, sillä hänet kutsuttiin vuonna 2008 Suomen alle 15-vuotiaiden maajoukkueen leirille. Byrokratia kuitenkin esti Zibanejadia liittymistä leirille ja muutamaa kuukautta myöhemmin hän edusti Ruotsia.


title: Mika Zibanejad

text: Zibanejadin isä on kristitty iranilainen ja äiti suomalainen. Hän sai syntyessään Suomen kansalaisuuden, mutta vaihtoi sen nuorena Ruotsiin. Hänellä on velipuoli Monir Kalgoum, joka pelaa Ruotsin II-divisioonan Botkyrka HC:ssa. Kalgoum pelasi myös Ruotsin alle 20-vuotiaiden MM-joukkueessa vuonna 2004. Zibanejad puhuu englantia, ruotsia, farsia ja suomea.


title: Still Psycho

text: Still Psycho on suomalaisen grindcore-yhtye Rotten Soundin EP-levy, joka on julkaistu vuonna 2000.


title: Castell de Sant Mori

text: Castell de Sant Mori on espanjalainen keskiaikainen linna. Linna sijaitsee Kataloniassa Gironan maakunnassa. Linna tunnetaan myös nimellä Castell de Rocaberti.


title: Castell de Sant Mori

text: Linna rakennettiin 1000-luvulla ja se toimi kuninkaallisten ja aatelisten majoituspaikkana eri vuosisadoilla. Merkittävin vieras lienee ollut kuningatar Juana Enriquezin ja poikansa Ferdinand (josta myöhemmin tuli Ferdinand Katolinen). Linna jälleenrakennettiin raunioille ja kunnostettiin täysin 1500-luvulla, jonka myötä linnalle syntyi sen goottilainen renessanssityyli. Linna on ollut 1400-luvulta asti linnan rakentaneen lääninhallitsijan suvun hallussa.


title: Ferdinand Leitner

text: Ferdinand Leitner (4. maaliskuuta, 1912 – 3. kesäkuuta, 1996) oli saksalainen kapellimestari.


title: Ferdinand Leitner

text: Hän opiskeli Berliinissä. Varsinaisen uransa hän aloitti Stuttgartin oopperan musiikinjohtajana. Leitner tunnettiin energisenä ja dynaamisena muusikkona.


title: Ferdinand Leitner

text: Bernard Haitink oli hänen oppilaansa.


title: Patenttisininen

text: Patenttisininen V on keinotekoinen väriaine, jota käytetään moniin tarkoituksiin. Tulostimissa käytettäväksi siitä on olemassa monenlaisia konversioita, joista osa valmistetaan biohajoavasta materiaalista ja osa dehydrageenisestä materiaalista. Elintarvikelisäaineena sen koodi on E131, mutta se on kielletty monissa maissa, ei kuitenkaan EU:ssa.


title: Patenttisininen

text: Se on sävyltään syvä violetinsininen tai vihreänsininen triaryylimetaaniväriaine (CHNOSCa | CHNOSCa |CHNOS), CAS 3536-49-0. Lääketieteessä sitä käytetään kudosvärjäyksessä, etenkin syöpäleikkauksissa, joissa se näyttää muuten huomaamatta jäävät syöpäsolut.


title: Myrskylänkylä

text: Myrskylänkylä on Myrskylän kunnan pohjoisosan muodostava suuri maarekisterikylä, joka muodostaa merkittävän osan suomenkielistä Pohjois-Myrskylää. Sen kiinteistörekisteritunnuksen numero on 504-401.


title: Myrskylänkylä

text: Siihen kuuluu Myrskylän kirkonkylän lisäksi siitä pohjoiseen päin mm. Hevonoja, Itäkylä, Kartanonmäki, Kirkonkylä, Kylmäsuo, Muttila, Myllykylä, Paavola, Palonpää, Palostenmäki, Sepänmäki, Soidinsuo ja Suntionmäki.


title: Myrskylänkylä

text: Myrskylänkylän kansakoulu perustettiin 1872, jossa oli 1917 yhteensä 111 oppilasta. Hevonojan kansakoulu perustettiin 1917.


title: Myrskylänkylä

text:
Myrskylänkylä on Myrskylän kunnan rajakylä Orimattilan kaupungin Pakaan rajalla sekä luoteeseen päin Pukkilan kunnan Kanteleen kylään päin. Myös Kartanonmäki kuuluu Myrskylänkylään.
Myrskylänkylään kuuluu Myrskylän kirkonkylä, jossa on Osuuskauppa Hämeenmaan Sale Myrskylä, ABC-polttoaineen jakelupiste, Myrskylän kunnanvirasto, Myrskylän seurakunnan Myrskylän kirkko, kahvitupa Karoliina, Myrskylän Säästöpankki, Myrskylän Osuuspankki ja muut keskeiset kunnalliset palvelut, myös Myrskylän puolivakinainen palokunta.


title: Robert Jumiègeslainen

text: Robert Jumiègeslainen (myös "Robert Champart", k. 1052–1055) oli ensimmäinen normanni Canterburyn arkkipiispana. Englannin kuningas Edvard Tunnustaja, jonka hyvä ystävä ja neuvonantaja hän oli, nimitti hänet Lontoon piispaksi 1044 ja edelleen arkkipiispaksi 1051, jossa virassa hän toimi vain 18 kuukautta. Koska hän ei suostunut vihkimään piispaksi Edvardin valitsemaa Spearhafocia, hän joutui lähtemään maanpakoon 1052.


title: Saving All My Love for You

text: Saving All My Love for You on neljäs single Whitney Houstonin omaa nimeään kantavalta debyyttialbumilta. Kappale kertoo naisesta, jolla on suhde naimisissa olevaan mieheen ja tämä "säästää rakkauttaan" miehelle. Kappaleen kirjoitti Michael Masser ja Gerry Goffin. Se on Houstonin ensimmäinen ykköshitti Yhdysvaltojen singlelistalla. Se menestyi hyvin myös maailmanlaajuisesti nousten kymmenen parhaan joukkoon useassa maassa. Vuonna 1986 Houston voitti kappaleen laulusuorituksesta Grammy-palkinnon.


title: Laulaja 1945–2010

text: Laulaja 1945–2010 on Kari Tapion postuumi kokoelma-albumi vuodelta 2011.


title: You Give Good Love

text: You Give Good Love on kolmas single Whitney Houstonin omaa nimeään kanstavalta debyyttialbumilta. Se on Houstonin ensimmäinen menestyskappale ja se nousi parhaimmillaan kolmannelle sijalle Yhdysvaltojen singlelistalla.


title: Alligaattorikilpikonna

text: Alligaattorikilpikonna ("Macrochelys temminckii") on näykkijäkilpikonniin kuuluva vedessä elävä kilpikonnalaji. Se on maailman suurin makeanveden kilpikonna. Alligaattorikilpikonna elää joissa ja järvissä Yhdysvaltojen kaakkoisosissa. Se on raskaasti panssaroitu, hidasliikkeinen ja painaa noin 70–90 kiloa. Se voi kasvaa noin metrin pitkäksi, josta 80 senttiä on kilpeä. Alligaattorikilpikonna hankkii ravintonsa syömällä raatoja sekä vaanimalla saalista. Se houkuttelee kaloja luokseen suupohjan matomaisen ulokkeen avulla. Kun saalis tulee riittävän lähelle, se avaa kitansa, ja kala imeytyy vesivirran mukana syvälle suuhun. Alligaattorikilpikonna syö kalojen lisäksi nilviäisiä, sammakoita, käärmeitä, kotiloita, simpukoita, rapuja, hyönteisiä, vesikasveja, nisäkkäitä ja muita kilpikonnia. Alligaattorikilpikonna elää luonnossa 11–45 vuotta, mutta vankeudessa eräs yksilö eli 70-vuotiaaksi. Se munii noin 10–50 munaa maahan kaivettuun pesäkoloon.


title: HMAS Australia (D84)

text: HMAS Australia (viirinumero D84) oli Australian laivaston County-luokan raskas risteilijä toisessa maailmansodassa. Alus kuului ensimmäisenä tilattuun alaluokkaan, Kent-luokkaan.


title: HMAS Australia (D84)

text: "HMAS Australia" laskettiin vesille 17. maaliskuuta 1927 John Brown and Companyn telakalla Clydebankissa telakkanumerolla 512. Alus otettiin palveluskäyttöön 24. huhtikuuta 1928.


title: HMAS Australia (D84)

text: "HMAS Australia" saapui 23. lokakuuta 1928 ensimmäisen kerran Sydneyyn Australiaan, jonka aluevesillä se vietti kuusi seuraavaa vuotta. Alus lähti 10. joulukuuta 1934 Britteinsaarille korvaamaan "HMS Sussexin", joka saapuisi Australian aluevesille. Alus palasi kotimaahansa vasta 11. elokuuta 1936, jolloin sille oli asennettu katapultti sekä muut lentokoneen tarvitsemat laitteet. Alus palveli Australian aluevesillä, kunnes se poistettiin palveluksesta 24. huhtikuuta reserviin modernisoinnin ajaksi.


title: HMAS Australia (D84)

text: Alukselle asennettiin telakoinnin aikana neljän tuuman panssarivyö suojaamaan konehuoneita sekä viestijärjestelmiä. Aluksen ilmatorjuntaa vahvennettiin korvaamalla yksiputkinen nelituumainen kaksiputkisella. Samalla tykki asennettiin hieman alemmaksi. Lisäksi asennettiin ilmatorjunnan HACS-etäisyysmittari ja kaksi puolituumaista konekivääriä, jotka korvattiin vuonna 1942 seitsemällä 20 millimetrin ilmatorjuntatykillä. Aluksen katapultti korvattiin uudemmalla ja lentokoneiden lukumäärä nousi kolmeen, mutta koneille ei tehty varsinaista hangaaria.


title: HMAS Australia (D84)

text: Alus palasi palvelukseen 28. elokuuta 1939 ja se sijoitettiin saattuetehtäviin Australian, Kapkaupungin ja Freetownin välisille reiteille heinäkuuhun 1940 saakka. Alus palveli tämän jälkeen Norjan rannikolla, ja se osallistui syyskuussa Dakariin tehtyyn epäonnistuneeseen hyökkäykseen, jossa sen tykistö vaurioitti Vichyn Ranskan contre-torpilleuria "L’Audacieux’tä" pahoin, ja se itse vaurioitui pahoin risteilijöiden "Georges Leyguesin" ja "Montcalmin" tulituksessa.


title: HMAS Australia (D84)

text: "HMAS Australia" palasi Australian aluevesille maaliskuussa 1941 ja aloitti partioinnin Intian valtamerellä. Myöhemmin alus oli ANZAC-laivueen lippulaivana, missä tehtävässä se siirrettiin helmikuussa 1942 Noumeaan. Huhtikuussa ANZAC-laivue nimettiin Task Force 44:ksi ja toukokuussa siitä tehtiin osa Task Force 17:ää. Alus osallistui Korallimeren ja Guadalcanalin taisteluihin sekä marraskuusta 1943 syyskuuhun 1944 japanilaisten miehittämille saarille tehtyjen maihinnousujen tulitukitehtäviin.


title: HMAS Australia (D84)

text: Alus vaurioitui pahoin 21. lokakuuta 1944 kamikazen osuttua siihen, ja se oli palveluskelvoton aina 5. tammikuuta 1945 saakka, jolloin alus osallistui Luzonin maihinnousuun. Alus vaurioitui maihinnousun aikana 5., 6., 8. ja 9. tammikuuta tehdyissä kamikaze-iskuissa, minkä seurauksena se joutui palaamaan Sydneyyn. Alus korjattiin osittain Australiassa ja viimeisteltiin Britteinsaarilla, jossa se oli sodan päättymiseen saakka.


title: HMAS Australia (D84)

text: "HMAS Australia" palveli seuraavat viisi vuotta koululaivana, kunnes se poistettiin palveluksesta 31. elokuuta 1954. Alus myytiin romutettavaksi 25. tammikuuta 1955, ja se lähti 26. maaliskuuta Sydneystä hinattuna Britteinsaarille T. W. Wardille, joka vastasi romuttamisesta.


title: Omiya Ardija

text: Omiya Ardija () on jalkapalloseura Saitaman kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla.


title: Sanfrecce Hiroshima

text: Sanfrecce Hiroshima () on jalkapalloseura Hiroshiman kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla. Se on voittanut Japanin mestaruuden viidesti ja Keisarin cupin kolmesti.


title: Glyndebournen oopperafestivaali

text: Glyndebournen oopperafestivaali ("Glyndebourne Festival Opera", [ɡlaɪndbɔːn]) on vuosittain järjestettävä musiikkitapahtuma Sussexissa, Englannissa.


title: Glyndebournen oopperafestivaali

text: Glyndebournen oopperafestivaalin perustivat vuonna 1934 urkutehtailija sir John Christie ja hänen vaimonsa Audrey Mildmay rakennuttamalla Glyndebournen maatilalle 300-paikkaisen oopperarakennuksen. Katsomoa laajennettiin useasti, ja vuoteen 1977 mennessä istumapaikkoja oli jo 850. Vuonna 1994 Glyndebourneen avattiin uusi 1 200-paikkainen oopperatalo. Glyndebournessa on muutamaa poikkeusta lukuun ottamatta järjestetty oopperajuhlat kesäisin vuodesta 1934 lähtien. Avajaisnäytännössä 28. toukokuuta 1934 esitettiin "Figaron häät"; sama ooppera oli uuden oopperatalon avajaisnäytäntönä 28. toukokuuta 1994. Aluksi Glyndebournessa esitettiin pääosin vain Mozartin sävellyksiä. Myöhemmin siellä on esitetty myös muun muassa Gluckin, Richard Straussin, Stravinskyn ja Brittenin teoksia. Oopperajuhlille on vuosien aikana kiinnitetty eri puolilta maailmaa laulutaiteilijoita, kapellimestareita ja ohjaajia. Glyndebournen oopperafestivaali on saavuttanut taiteellisesti korkeatasoisilla esityksillään huomattavan maineen. Juhlien kulta-aika oli 1930-luvulla, jolloin toimintaa johti kapellimestari Fritz Busch.


title: Valentina Lisitsa

text: Valentina Lisitsa (s. 1973 Kiova, Ukraina, Neuvostoliitto) on ukrainalaissyntyinen yhdysvaltalainen pianisti.


title: Valentina Lisitsa

text: Lisitsa alkoi soittaa pianoa kolmevuotiaana ja esiintyi ensimmäisen kerran nelivuotiaana.


title: Valentina Lisitsa

text: Lisitsa on naimisissa pianisti Alexei Kuznetsoffin kanssa. Heillä on yhteinen lapsi.


title: Nalle Puh ja Möhköfantin halloween

text: Nalle Puh ja Möhköfantin halloween ("Pooh's Heffalump Halloween Movie") on vuonna 2005 suoraan videolle julkaistu Nalle Puh -elokuva. Se on eräänlainen jatko-osa aiemmalla elokuvalle "Nalle Puh ja Möhköfantti". Elokuva sisältää osana 21-minuuttisen, vain televisiolevitykseen tuotetun "Boo to You Too! Winnie the Pooh" -halloweenerikoisjakson, joka tuotettiin alun perin Disneyn "Nalle Puhin uudet seikkailut" -televisiosarjaan.


title: Oka (kasvi)

text: Oka eli mukulakäenkaali ("Oxalis tuberosa") on käenkaalien sukuun kuuluva viljelyskasvi, joka tuottaa syötäviä maanalaisia mukuloita. Kasvi on peräisin Andien vuoristossa, jossa viljellään jopa yli 4000 metrin korkeudessa. Andeilla se on perunan jälkeen tärkein mukulakasvi. Nykyään sitä viljellään myös Meksikossa ja Uudessa-Seelannissa. Kasvi tunnetaankin myös "Uuden-Seelannin jamssin" nimellä (), vaikka se ei olekaan sukua oikeille jamsseille.


title: Oka (kasvi)

text: Okan mukulat sisältävät runsaasti tärkkelystä, ja ne ovat myös hyviä raudan ja kalsiumin lähteitä. . Väriltään ne ovat valkoisia tai punertavia. Useimmilla lajikkeilla ne ovat hieman happamia, ja samaan sukuun kuuluvan käenkaalin tavoin ne sisältävät jonkin verran myös oksaalihappoa.


title: Elokuva Suomessa 1930-luvulla

text: Elokuva Suomessa kasvoi 1930-luvulla täydeksi elokuvateollisuudeksi.


title: Elokuva Suomessa 1930-luvulla

text: Kansainvälistyminen koki kolauksen, kun äänielokuva löi itsensä läpi maailmalla 1920-luvun loppupuoliskolla. Se, että elokuvasta tuli globaalissa maailmassa entistä enemmän kansallista, ei ollut vain suomalainen ilmiö. Sama kehitys näyttää toteutuneen suuressa osassa maailmaa. Äänifilmatuissa elokuvissa puhuttiin ja laulettiin omalla kielellä, Suomessa suomeksi. Sen myötä syntyi suomalainen yleisö, jonka olemassaoloon suuret suomalaiset elokuvayhtiöt 1930-luvun retoriikassaan hanakasti tarttuivat.


title: Elokuva Suomessa 1930-luvulla

text: Äänielokuvan tulo Suomeen oli suuri investointi. Kilpailevia järjestelmiä oli useita ja ne olivat kalliita jopa Suomi-Filmin tapaiselle maan suurimmalle alan yrittäjälle. Suomessa yhdysvaltalaisen James Cruzen ohjaama "Great Gabbo" oli ensimmäinen elokuva, jonka puhekohtauksiin laitettiin suomalaisten näyttelijöiden dubbaus. Aku Korhonen ja Ruth Snellman joutuivat tekemään nauhoituksensa Råsundassa, Ruotsissa. Elokuva sai ensi-iltansa 15. lokakuuta 1930 Kino-Palatsissa. Karu luonnehti Svenska Pressenille tapahtumaa ”mielenkiintoiseksi kokeiluksi, mutta jatkossa suomalaisen puhefilmin nauhoittaminen Ruotsissa olisi tietysti taloudellinen mahdottomuus.” Karu kehotti ihmisiä odottamaan.


title: Elokuva Suomessa 1930-luvulla

text: Suomi-Filmin äänifilmituotantoon siirtymistä edesauttoivat myös huhut, joiden mukaan ulkomaiset tuottajat alkaisivat ulkomaisella pääomalla valmistaa suomenkielisiä äänielokuvia Pariisin ja Tukholman studioissa. Ensimmäinen pitkä äänellinen näytelmäelokuva oli Suomi-Filmin valmistama. Jaakko Korhosen ohjaama "Aatamin puvussa... ja vähän Eevankin" sai ensi-iltansa Kino-Palatsissa 2. helmikuuta 1931. Kari Uusitalo kirjoittaa Suomi-Filmin historiassaan, ettei elokuva ollut ”täysioppinen”, sataprosenttinen äänielokuva, sillä se oli alun perin filmattu mykkänä, ja vanhaan tapaan kirjoitetut välitekstit korvasivat vuoropuhelun. Marraskuussa 1930 Karu kertoikin Elokuva-lehdelle, ettei äänielokuvaan ”sentään lennetä”, ensin oli kokeiltava synkronisoidulla äänielokuvalla eli sellaisella, jossa on ”musiikkia ja laulua”, vaikka hän pitikin Korhosen elokuvaa Turun Sanomien haastattelussa ensimmäisenä suomalaisena kokoillan äänielokuvana. Tämän lisäksi elokuvaan synkronisoitiin erilaisia ääniefektejä.


title: Elokuva Suomessa 1930-luvulla

text: Suomi-Filmi ei ollut vielä keväällä 1931 tarjoamassa markkinoille äänielokuvia. Valentin Vaalan Fennica-Filmille ohjaama "Laveata tietä" ja Kalle Kaarnan Sarastus Oy:lle tekemä "Jääkärin morsian" olivat nekin alkujaan mykkäelokuvaksi kuvattu, ja ne täydennettiin jälkisynkronisoidulla musiikilla. Jääkärin morsiamen ensimmäisessä filmatisoinnissa Tauno Brännas, myöhemmin Tauno Palo, lauloi pari laulua. Elokuvan ääni tallennettiin Kurt Jägerin Jägerton-menetelmällä, mutta lauluosuudet tuotti Kööpenhaminassa Nordisk Tonefilm omilla studioillaan. Elokuvan ensi-ilta oli 12. maaliskuuta 1931 Capitolissa ja Arenassa Helsingissä. Yrjö Nybergin ja Lahyn-Filmin kokeilut Turussa ehtivät ensimmäiseksi täydelliseksi äänielokuviksi. Laulua ja tanssia revyyn muodossa tarjoillut "Sano se suomeksi" ymmärrettiin käännekohdaksi, jonka mukana oli astuttu täysi askel sataprosenttiseen äänielokuvaan. Näytelmäelokuvissa ensimmäinen täysin suomalaisvoimin valmistunut äänielokuva oli Erkki Karun Suomi-Filmille ohjaama "Tukkipojan morsian", joka sai ensi-iltansa Helsingissä 15. marraskuuta 1931.


title: Elokuva Suomessa 1930-luvulla

text: 1930-luvun alkuvuodet olivat suomalaiselle elokuvalle vaikeat. Suomi-Filmi tasapainoili konkurssin partaalla, mitä edesauttoi johtaja Karun keskittyminen elokuvan sijaan pilvenpiirtäjähankkeisiin Helsingin keskustassa. Suomi-Filmistä eroamaan joutunut Karu perusti vuonna 1933 uuden elokuvayhtiön Suomen Filmiteollisuuden. Vuonna 1936 yritys kohosi tuotantoluvuissaan samalle tasolle siihen asti Suomen elokuva-alaa lähes yksin hallinneen Suomi-Filmin kanssa. Karun jälkeen Suomi-Filmin johtoon nousi Risto Orko, jonka elokuva "Siltalan pehtoori" muodostui kaikkien aikojen menestykseksi ja takasi yhtiölle toimintaedellytykset laman jälkeisessä Suomessa. Karun kuoltua Suomen Filmiteollisuuden johtoon nousi Kotimaisen Työn Liiton toimitusjohtaja T. J. Särkkä, joka ohjasi tulevalla urallaan kaikkiaan 49 elokuvaa.


title: Elokuva Suomessa 1930-luvulla

text: 1930-luvulla Särkkä ja Yrjö Norta olivat tuotteliaimmat ohjaajat. Niitä kertyi vuoteen 1941 mennessä molemmille 12. Valentin Vaalalle elokuvia oli samana aikana 11, Orkolla 8, kuten myös Orvo Saarikivi, jonka ensimmäinen ohjaustyössä kumppanina oli Hugo Hytönen. Kuuden elokuvan ohjaajia olivat Kalle Kaarna ja Teuvo Tulio, viiden Tapiovaaran lisäksi Wilho Ilmari ja Jorma Nortimo. Vuosikymmenen lopulla ohjauspuikkoihin päässyt Ilmari Unho ehti saada valmiiksi neljä elokuvaa. Muita uusia ohjaajia ennen vuotta 1941 olivat Ossi Elstelä, Roland af Hällström, Jorma Nortimo, Hannu Leminen ja Ville Salminen. Unohtaa ei sovi myöskään Suomen ensimmäistä naisohjaajaa: Glory Leppänen debytoi elokuvalla "Onnenpotku" vuonna 1936.


title: Elokuva Suomessa 1930-luvulla

text: 1930-luvun elokuvatuotannolla oli tukenaan valtiovallan sille vuonna 1930 myöntämä etu, verovapaus, joka jatkui vuoteen 1941 asti. Näytelmäelokuvien tuotanto lähtikin kasvuun 1930-luvun puolivälissä. Vuoden 1935 neljästä elokuvasta nousu oli jatkuvaa vuoteen 1940 asti, jolloin valmistui peräti 21 näytelmäelokuvaa. Vastaavalla tavalla myös elokuvateatterien määrä kasvoi ollen vuonna 1939 kaikkiaan 388.


title: Elokuva Suomessa 1930-luvulla

text: Kaikkiaan vuosina 1936–1941 sai ensi-iltansa 101 näytelmäelokuvaa. Niistä Suomen Filmiteollisuus valmisti 39 ja oli siten suurempi kuin kilpailijansa Suomi-Filmi, joka samana aikana valmisti 29 näytelmäelokuvaa ja talvisodan jälkeen ilmestyneen pitkän dokumentaarielokuvan, talvisodan uutismateriaalista kompiloidun elokuvan "Taistelun tie" (1940). SF:n menestyksiä olivat "elokuvaromanssi" "Kulkuri valssi", historiallisromanttinen "Kaivopuiston kaunis Regina" ja sotilasfarssi "Rykmentin murheenkryyni". Suomi-Filmin menestyksekkäimmät elokuvat olivat "Siltalan pehtoori" (1934), Hella Wuolijoen Juhani Tervapään nimellä kirjoittama "Juurakon Hulda", Samuel Sihvon laulunäytelmään pohjaava "Jääkärin morsian" ja Hilja Valtosen romaaniin perustuva "Vaimoke". Kurt Jägerin Jäger-Filmi valmisti 1930-luvulla omana tuotantonaan kahdeksan näytelmäelokuvaa ja tuotti osittain uudelleen leikatun ja suomenkielelle saatetun koosteen "Vänrikki Stoolin tarinat" ruotsalaisesta mykkäelokuvasta "Fänriks Ståls sägner", joka ei menestynyt. Parhaaseen tulokseen yhtiö ylsi aiemminkin filmatisoidulla klassikkonäytelmällä "Tukkijoella".


title: Elokuva Suomessa 1930-luvulla

text: Suomalaiseen elokuvakulttuuriin vaikutti myös vuonna 1921 perustettu, koko maan kattava Valtion Filmitarkastamo. Sitä oli edeltänyt lähes kahden vuoden ajan Helsinkiin sijoitettu Valtion filmilautakunta, mitä puolestaan edelsi poliisien toimittama paikallinen sensuuri. 1930-luvun yhteiskunnalliset muutokset johtivat tiukan, yksityiskohtaisen sensuuriohjeiston antamiseen, jonka valtiovalta sääti komiteatyöskentelyn päätteeksi lokakuussa 1935. Säännöstö kertoi myös suomalaisten elokuvien tekijöille tarkoin, mikä elokuvissa oli sallittua, mikä taas ei. Suomalaiset elokuvantekijät pääosin noudattivat säännöstöä, mutta taiteilijoille ominaiseen tapaan mieluusti myös koettelivat niitä. Yleisenä linjana voisi sanoa olleen sen, että täyskieltoa elokuvien tuottajat halusivat välttää kaikin keinoin: se merkitsi poliittisen kannanoton niukkuutta ja hakeutumista yhtenäisille linjoille nationalistisen valtiovallan kanssa, mutta eettisen ja moraalisen säännöstön puitteissa rajoja yritettiin rikkoa. Jos sensuuri leikkasi, siitä syntyi julkisuutta, joka oli samalla mainosta elokuville. Elokuvan kokonaan kieltäminen oli tietysti taloudellinen katastrofi. Jos ja kun elokuva-ala jostakin valitti 1920- ja 1930-luvulla, oli kyse useimmiten veroista ja sensuurista, tässä järjestyksessä.


title: Elokuva Suomessa 1930-luvulla

text: Talvisodassa vain 28-vuotiaana kaatunut Nyrki Tapiovaara ehti ohjata viisi elokuvaa. Hänen elokuvansa olivat osoituksia perinteisten lajityyppien tuntemisesta. Elämäkerran kirjoittaja Sakari Toiviaisen mukaan kirjallisuutemme "Juha" (1937) ja "Miehen tie" (1940) ovat velkaa klassikoiden maalaisepiikalle, "Varastettu kuolema" (1938) jännityselokuvalle, "Kaksi Vihtoria" (1939) farssille ja "Herra Lahtinen lähtee lipettiin" (1939) musiikkikomedialle. Tapiovaaran ohjaajan otetta leimaa kuitenkin kokeellisuus ja yhteiskunnallinen kantaaottavuus, eikä hän antanut perinteen estää myöskään hupailujen muuttamista kriittiseksi satiiriksi. Kaksi viimeksi mainittua Tapiovaaran elokuvaa olivat samalla myös kaikkiaan kuusi elokuvaa valmistaneen Eloseppo Oy:n parhaat menestykset.


title: Elokuva Suomessa 1930-luvulla

text: Teuvo Tulio on kiistämättä suomalaisen melodraaman mestari, joka irtoaa kuvakerronnassaan ja visuaalisessa näkemyksessään perinteisistä kirjallisista arvoista. Pitkän uran tehneen ohjaajan keskeinen tuotanto ilmestyi parikymmenen vuoden aikana 1936–1956, tärkeimpinä "Nuorena nukkunut" (1937), "Laulu tulipunaisesta kukasta" (1938), "Sellaisena kuin sinä minut halusit" (1944), "Rakkauden risti" (1946) ja "Rikollinen nainen" (1952). Tulion oma tuotantoyhtiö oli nimeltään Tarmo-Filmi Oy. Muita pieniä 1930-luvun valmistamoja olivat Adams-Filmi kolmella elokuvalla ja Sampo-Filmi kahdella, minkä lisäksi seitsemän yhtiötä valmisti yhden ainoan elokuvan. Niistä ainoastaan Aho & Soldanin ja Tapiovaaran "Juha" voidaan laskea menestyneeksi elokuvaksi.


title: Elokuva Suomessa 1930-luvulla

text: 1930-luvun tärkeimmistä näytelmäelokuvan ohjaajista Valentin Vaala teki elokuviaan ainoana suurelle yhtiölle. Suomi-Filmissä työskentely tarkoitti monien lajityyppien hallintaa. Hella Wuolijoen näytelmään perustuva "Juurakon Hulda" (1937) on osoitus yhteiskunnallisesti vaikuttavista teemoista, Mika Waltarin näytelmiin pohjaavat "Gabriel, tule takaisin" (1951) ja "Omena putoaa..." (1952) sekä Hilja Valtosen "Vaimoke" (1936) ja "Varaventtiili" (1942) komedioista. Hänen ohjaamiaan olivat myös melodraamat "Koskenlaskijan morsian" (1937) ja "Jumalan myrsky" (1940), ja hän osoitti kykynsä myös suomalaisen kirjallisuuden filmatisoinneissa tyylilajeista riippumatta, mistä esimerkkejä ovat "Loviisa – Niskavuoren nuori emäntä" (1946) ja impressionistisena pidettävään Sillanpää-filmatisointiin "Ihmiset suviyössä" (1948).


title: Elokuva Suomessa 1930-luvulla

text: Valtiovalta antoi Suomessa vuonna 1933 lähinnä saksalaisen esimerkin mukaisesti elokuvateollisuudelle merkittävän signaalin korjaamalla elokuvien leimaverolainsäädäntöä. Uudistuksen jälkeen suomalaisen lyhytelokuvan, siis alle 200 metriä pitkän filmin, esittäminen ennen pääkuvaa laski elokuvalipuille määrättyä veroa 5 %. Tulokset olivat huimaavat. Kun lyhyitä oli tehty ennen lakia vuonna 1932 kaksi tusinaa tehtiin niitä lain voimaantulon jälkeen vuonna 1933 yli 250. Vaikka alkuinnostus selittää suuria lukuja, pysyi lyhytelokuvatuotanto hyvissä kantimissa, lukumäärältään yli sadassa vuosittain koko vuosikymmenen. Elokuvahistoriallisesti alkuinnostus saattoi olla myös ongelma. Monia 1920-luvun dokumentaarikuvauksia pilkottiin sopivan mittaisiksi "veronalennuskuviksi", mikä tuhosi elokuvan originaalin negatiivin. Näin alkuperäiset teokset menetettiin ikiajoiksi, sillä edes esityskopioita ei läheskään aina säästetty.


title: Elokuva Suomessa 1930-luvulla

text: Suomalaisen dokumenttielokuvan historian merkkitapauksia on Saksassa koulutuksensa saaneiden Heikki Ahon (1895–1961) ja hänen velipuolensa Björn Soldanin (1902–1953) lyöttäytyminen yhteen elokuvantekijöiksi. Aho & Soldan -yhtiöstä kasvoi 1920-luvun lopulla tärkein pitkien dokumenttien valmistamo. Uutta aluevaltausta merkitsi myös ulkoministeriön tilaustyö "Suomi kutsuu" (1932–1940), jonka eri versioita esitettiin Suomea esiteltäessä talvisotaan asti. Aho & Soldan valmisti satoja elokuvia, dokumentteja, uutisfilmejä, propagandafilmejä, mainosfilmejä, yritysfilmejä. Juuri Aho & Soldan -elokuvat olivat nostamassa Suomen imagoa maatalousvaltiosta teolliseksi; moderni elokuvassa näkyy selvimmin juuri niissä. Lukumääräisesti suurin valmistaja oli kuitenkin 1930-luvun puolivälissä lyhytelokuvaosastonsa täyteen vauhtiin virittänyt Suomi-Filmi Oy.


title: Elokuva Suomessa 1930-luvulla

text: Vuonna 1944 ilmestyneen valtion elokuvakomitean ensimmäisen osamietinnön liitteenä julkaistun tilaston perusteella Kari Uusitalo on laskenut, että Suomessa valmistettiin vuosina 1933—1939 yhteensä 1093 kotimaista lyhytelokuvaa. Vuosittaiseksi keskiarvoksi saadaan näin 156 lyhytelokuvaa. Silloisten suurimpien lyhytelokuvavalmistamoiden kesken tämä määrä jakautui seuraavasti: Aho & Soldan 276, Suomi-Filmi Oy 267, Adams Filmi Oy 59, Karhu-Filmi Oy 48 ja Jäger-Filmi Oy 47.


title: Elokuva Suomessa 1930-luvulla

text: Suomalaisen kansatieteellisen elokuvan pioneeri oli arkeologi ja kansatieteilijä Sakari Pälsi, joka tutkimusretkillään kuvasi koillis-Siperiassa jo vuosina 1916–1917. Elokuvat saivat levitysmuodon kuitenkin vasta 1930-luvulla. Myöskään Kalevalan kuvaaminen ei realisoitunut kansatieteellisiksi elokuviksi, vaikka tiedepiirien hanke, pitkä elokuva "Häiden vietto Karjalan runomailla" (1921) onnistuttiinkin valmistamaan. Ohjelmallinen kansatieteellisten elokuvien valmistaminen alkoi 1930-luvun puolivälin jälkeen. Vuonna 1936 perustettu Kansatieteellinen Filmi Oy julkaisi viimeiset elokuvansa sotavuosina, yhteensä kaikkiaan nelisenkymmentä elokuvaa. Vain osa oli tarkoitettu julkisuuteen, osa oli tehty arkistoon tieteellisiä tarkoituksia varten. Kyse oli kulttuurin pelastamisprojektista. Yhtenä yhtiön kuvaajana ja suunnittelijana kunnostautui Eino Mäkinen, jonka kameranjälkeä saatiin seurata kymmenissä elokuvissa tulevina vuosikymmeninä. Mäkinen kuvasi työtään "liikkuviksi valokuviksi", joiden käyttötarkoitus oli ratkaisevaa. Mäkisen mukaan hänen työnsä eivät sinällään olleet dokumentaarisia, koska ne eivät kertoneet kuvauksen ennakkojärjestelyistä, eivätkä mistään mikä on kuvan ulkopuolella, ja siitäkin vaiettiin, mikä on leikattu pois. Mäkisen työ on parhaimmillaan kuitenkin hyvää kansainvälistä tasoa. Mäkisen tieteellisenä tukena ja yhteistyökumppanina toimi Kustaa Vilkuna, jonka Isien työ -teoksesta tutut tekstit ryydittivät monia Kansatieteellisen Filmi Oy:n elokuvia.


title: Elokuva Suomessa 1930-luvulla

text: Suomen Kulttuurirahasto on julkaissut yhdessä Suomen elokuva-arkiston kanssa dvd:n Kansatieteellisen Filmin parhaimmista säilyneistä elokuvista.


title: Jannik Hastrup

text: Jannik Hastrup (4. toukokuuta 1941 Næstved) on tanskalainen animaatioelokuvien ohjaaja, käsikirjoittaja ja tuottaja. Kotimaassaan hän on arvostettu elokuvantekijä, jota on kutsuttu tanskalaisen animaation suureksi mestariksi. Hänellä on laaja tuotanto, johon kuuluu pitkiä ja lyhyitä animaatioelokuvia sekä lastenohjelmia.


title: Mariano Ospina Pérez

text: Luis Mariano Ospina Pérez (1891-1976) oli kolumbialainen poliitikko, joka toimi maansa presidenttinä vuosina 1946–1950. Hän oli maltillinen konservatiivi.


title: Mariano Ospina Pérez

text: Ospina Pérez opiskeli kaivosteollisuutta ensin Medellínissä ja valmistui sitten Louisianan osavaltionyliopistosta. Hän aloitti poliittisen uransa vuonna 1915 kotikaupunkinsa valtuustossa.


title: Mariano Ospina Pérez

text: Ospina nousi presidentiksi vuonna 1946, kun aiemmin hallinnut liberaalipuolue oli pirstaloitunut. Hän yritti liennyttää kasvavaa poliittista jännitystä koalitiohallituksen avulla. Se ei onnistunut, ja maaseudulla puhkesi liberaalien ja konservatiivien välille joitain väkivaltaisia yhteenottoja. Ospinan vastaehdokkaan, populisti-liberaalipoliitikko Jorge Gaitánin murhasta syntyneessä El Bogotazoksi kutsutussa mellakassa kuoli arviolta 2 000 ihmistä.


title: Mariano Ospina Pérez

text: Ospinan hallitus muutti El Bogotazon jälkeen politiikkaansa ankarammaksi ja kielsi ensin julkiset kokoontumiset maaliskuussa, erotti liberaalit kuvernöörit ja sulki lopulta armeijan voimin kongressin marraskuussa 1949. Liberaalit eivät asettaneet ehdokastaan seuraaviin vaaleihin, jolloin Ospinan vastustajana tunnettu äärikonservatiivi Laureano Gómez valittiin vuonna 1950 presidentiksi.


title: Heikki Peltonen

text: Heikki Peltonen (s. 27. kesäkuuta 1947 Uusikaupunki) on suomalainen radiopersoona.


title: Heikki Peltonen

text: Peltonen työskenteli Yleisradiossa 1971-2016, mitä ennen hän työskenteli Sanoman palveluksessa 1967-1968 ja vapaana toimittajana 1969-1970. Hän toimi Yle-vuosinaan monissa johtotehtävissä, muun muassa Yle Radio Suomen ohjelmapäällikkönä 1980-luvulta 1990-luvulle, Ylen suomenkielisen radiotoiminnan ohjelmistojohtajana 2002–2007 ja Yle Radio 1:n kanavapäällikkönä 2008–2010. Hän toimi myös radiojuontajana ja -toimittajana, muun muassa ohjelmissa "Amatöörioppaat" ja "Ajankohtainen Ykkönen".


title: Heikki Peltonen

text: Peltonen on myös kirjoittanut kuunnelmia, kuten "Ääniä hiljaisuuden keskellä", jolla voitti Ylen Radioteatterin 1980-luvulla järjestämän jännityskuunnelmakilpailun. Kuunnelman ohjasi radiolle Rauni Ranta ja sen päähenkilöä Toivo Penttilää esitti Heikki Nousiainen. Peltonen on nähty myös tv- ja elokuvanäyttelijänä, sisäministerinä televisiosarjassa "Barr-niminen mies" (1984) sekä yhdessä pääosista elokuvassa "Pimeys odottaa" (1985).


title: Heikki Peltonen

text: Peltosen luottamustehtäviin ovat kuuluneet elokuvan laatutukilautakunnan ja valtion kamerataidetoimikunnan puheenjohtajuudet sekä Suomen elokuvasäätiön hallituksen varapuheenjohtajuus.


title: Täällä Pohjantähden alla (kuunnelmasarja)

text: Täällä Pohjantähden alla on Väinö Linnan samannimiseen romaanitrilogiaan pohjautuva 21-osainen kuunnelmasarja, jota Yle Radio 1 esitti viikoittain 9. elokuuta 2008 alkaen. Sarjan dramatisoivat Leena Lander, Hannu Raittila ja Juha Seppälä ja ohjaajina olivat Tarja Jakunaho, Ari Kallio ja Sakari Kirjavainen. Näyttelijöitä sarjassa oli yli 90.


title: Alberto Lleras Camargo

text: Alberto Lleras Camargo (1906 – 4. tammikuuta 1990) oli kolumbialainen poliitikko, joka toimi maansa presidenttinä vuosina 1958–1962.


title: Alberto Lleras Camargo

text: Lleras opiskeli lakia, mutta oli kiinnostunut lehtimiehen työstä, ja työskenteli myös Buenos Airesissa sikäläisessä sanomalehdessä. Hänet valittiin kansanedustajaksi vuonna 1931. Sen jälkeen hän ehti toimia opetus-, sisä- ja ulkoministerinä sekä väliaikaisena presidenttinä (1945–1946), työskennellä ulkomailla ja toimia yliopiston rehtorina ja perustaa liberaalin sanomalehden "El Liberal" ennen valintaansa presidentiksi.


title: César Gaviria

text: César Gaviria Trujillo (s. 31. maaliskuuta 1947) on kolumbialainen poliitikko, joka toimi maansa presidenttinä vuosina 1990–1994.


title: César Gaviria

text: Gaviria opiskeli taloustiedettä Andien yliopistossa. Hän aloitti poliittisen uransa kotikaupunkinsa Pereiran kunnallishallinnossa. Vuosina 1986–1987 hän oli valtiovarainministeri ja esitteli tärkeitä taloutta uudistavia lakeja. Vuonna 1990 hänet valittiin presidentiksi. Hänen presidenttikaudellaan uudistettiin perustuslakia, suora demokratia lisääntyi ja talouden avoimuutta kasvatettiin. Hän toteutti monia sosiaaliturvaa koskevia uudistuksia ja pyrki edistämään Latinalaisen Amerikan yhteistyötä ja hillitsemään inflaatiota. Gavirian kautta varjostivat huumekauppaan ja sissiliikkeisiin liittyvät väkivaltaisuudet.


title: Osmo Vuoristo

text: Osmo Jalmari Vuoristo (13. helmikuuta 1929 Helsinki – 11. helmikuuta 2011 Helsinki) oli Suomen kansallismuseon johtaja, oppiarvoltaan filosofian tohtori.


title: Osmo Vuoristo

text: Vuoriston puoliso vuodesta 1954 oli lehtori Edit Helena Korpinen. Vuoristo tuli ylioppilaaksi 1949 ja valmistui filosofian kandidaatiksi 1960 ja lisensiaatiksi 1977. Filosofian tohtoriksi hän väitteli 1978. Uransa alkuvuosina 1955–1958 Vuoristo toimi Pohjois-Karjalan museon hoitajana. Hän perehtyi Länsi-Uudenmaan ja Lounais-Hämeen kansankulttuuriin tehdessään opiskeluaikana seuduille rakennusinventointimatkoja ja työskennellessään kotiseutuyhdistyksen toiminnanjohtajana. Vuodesta 1958 hän työskenteli Muinaistieteellisen toimikunnan (vuodesta 1972 Museovirasto) palveluksessa ja vastasi muun muassa Seurasaaren ulkomuseosta. Vuoristo sai nimityksen Helsingin yliopiston kansatieteen dosentiksi 1979. Vuodet 1979–1992 hän oli Kansallismuseon osastonjohtaja.


title: Osmo Vuoristo

text: Vuoristo osallistui kolmentoista kansatieteellisen dokumenttielokuvan tekoon suunnittelijana, käsikirjoittajana ja ohjaajana. Hänen kirjallisiin julkaisuihinsa kuuluu "Antiikkikirja" (1964), josta on julkaistu 15. uudistettu painos vielä 2000-luvulla.


title: Cruz

text: Cruz, La Cruz tai de la Cruz on muun muassa seuraavien henkilöiden sukunimi:Ristiä tarkoittava sana Cruz esiintyy myös paikannimissä, katso Santa Cruz.


title: Kesälaakeri

text: Kesälaakeri ("Ilex verticillata") eli kesäorjanlaakeri on Pohjois-Amerikan itäosista kotoisin oleva monivuotinen, kesävihanta, kaksikotinen pensas, joka kuuluu orjanlaakereiden sukuun ja orjanlaakerikasvien heimoon.


title: Kesälaakeri

text: Kesälaakeri on 1–5 metrin korkuinen, sileäkuorinen pensas, jolla on pystyt, harmaat haararangat ja siirottavat, tummanvihreät tai -harmaat haarat. Nuorilla yksilöillä haararanka on harva- ja lyhytkarvainen. Lehdet ovat ruodilliset ja varrella kierteisesti ja niissä on hyvin pienet korvakkeet. Lehtilapa on 4–6 senttimetriä pitkä, leveänpuikea tai pitkänpyöreä, sahahampainen tai toissahainen sekä suippotyvinen ja ‑kärkinen. Se on alta karvainen ainakin suonia myöten.


title: Kesälaakeri

text: Kesälaakeri kukkii touko–heinäkuussa ja kantaa hedelmää heinäkuusta seuraavaan kevääseen. Sen kukinto on 2–3 millimetrin pituinen hankaviuhko, johon pienet, yksineuvoiset kukat ovat kiinnittyneet yksittäin tai pareittain. Hedekukat ovat 4–8-lukuisia ja emikukat 6–8-lukuisia. Kukissa on lyhyt perä ja vihertävä teriö. Hedelmä on monisiemeninen, punainen tai punaoranssi luumarja, joka on läpimitaltaan 6–8 millimetriä. Siemen on vaaleanruskea, 2 millimetriä leveä, 4 millimetriä pitkä ja kapean soikion muotoinen. Siemeniä levittävät linnut ja ne alkavat itää 1–3 vuoden kuluttua maahan joutumisesta.


title: Kesälaakeri

text: Kesälaakeri on laajimmalle levinnyt orjanlaakerilaji Pohjois-Amerikassa. Se on kotoisin mantereen itäosista, missä sen levinneisyysalue ulottuu pohjoisessa Quebeciin ja Newfoundlandiin ja etelässä Floridaan.


title: Kesälaakeri

text: Kesälaakeri kasvaa hemiboreaalisella ja temperaattisella vyöhykkeellä, mereisissä tai lievästi mantereisissa olosuhteissa. Se viihtyy keskiravinteisissa korvissa, soistuneissa metsissä, märillä niityillä ja märissä pensaikoissa.


title: Pikku Pietarin piha

text: Pikku Pietarin piha on Simo Puupposen eli Aapelin kirjoittama romaani vuodelta 1958.


title: Pikku Pietarin piha

text: Tarinaan heijastuvat sisällissodan tapahtumat ja vankileirit, sillä tapahtumaympäristönä on puutalokortteli pikkukaupunki Kuopiossa 1920-luvulla. Alkoholiongelmat ovat mukana kuvassa. Surullinen tarina on kuitenkin samalla lohdullinen. Päähenkilönä, jonka kautta tapahtumat suodattuvat, on äitinsä vastikään menettänyt Pietari. Pietarin isä torikauppias Jormalainen löytää kuitenkin perheeseen uuden äitihahmon. Karoliina huolehtii perheestä, mutta hänkin häviää Pietarin elämästä. Silloin Pietari on kuitenkin jo kasvanut surusta vahvaksi.


title: Pikku Pietarin piha

text: Kirjan esikuvana on Puupposen oma lapsuuden asuinympäristö, myös henkilöhahmot ovat peräisin samasta ympäristöstä.


title: Pikku Pietarin piha

text: Kirjan pohjalta on tehty elokuva "Pikku Pietarin piha" (1961), jonka on ohjannut Jack Witikka. Siitä on tehty myös näytelmäsovitus, jota esitetään paljon kesäteattereissa.


title: Murderlive

text:
Murderlive on grindcore-yhtye Rotten Soundin live-DVD, joka on julkaistu vuonna 2004 levymerkillä Spinefarm Records.
Bonusmateriaali


title: Nick Foligno

text: Nicholas Foligno (s. 31. lokakuuta 1987 Buffalo, New York) on yhdysvaltalainen jääkiekkoilija, joka pelaa nykyisin Columbus Blue Jacketsissa.


title: Nick Foligno

text: Folignolla on Minnesota Wildissa pelaava pikkuveli Marcus. Heidän isänsä on Mike Foligno.


title: Nick Foligno

text: Foligno pelasi Yhdysvaltain nuorten jääkiekkoilijoiden kehitysohjelman joukkueessa kaudella 2003–2004. Tämän jälkeen hän siirtyi OHL-junioriliigaan Sudbury Wolvesin joukkueeseen, jota valmensi Nickin isä Mike Foligno. Hän pelasi seurassa kolme kautta. NHL-seura Ottawa Senators varasi Folignon ensimmäisellä kierroksella .


title: Nick Foligno

text: Foligno siirtyi Senatorsin organisaatioon kaudeksi 2007–2008 tehtyään seuran kanssa ensin tulokassopimuksen. Hän debytoi NHL:ssä lokakuussa 2007. Hän pelasi kauden AHL:ssä Binghamton Senatorsissa ja Ottawa Senatorsissa. Ensimmäisen NHL-maalinsa hän teki Montreal Canadiensia vastaan.


title: Nick Foligno

text: Kaudesta 2012-2013 alkaen Foligno on pelannut Blue Jacketsin organisaatiossa. Vuoden 2015 ensimmäisenä päivänä hän teki joukkueen kanssa kuusivuotisen kauden 2020-2021 loppuun asti ulottuvan sopimuksen.


title: Coldworker / Deathbound

text: Coldworker / Deathbound on ko. yhtyeiden split-albumi, joka on julkaistu vuonna 2009.


title: Steel Pulse

text: Steel Pulse on englantilainen roots reggae -yhtye. Se syntyi alun perin Handsworth Wood Boys School -nimisessä koulussa, Birminghamissa, jossa asuu paljon erityisesti jamaikalaisia maahanmuuttajia.


title: Steel Pulse

text: Yhtyeen jäsenet ovat:


title: Steel Pulse

text:
Hinds lauluntekijänä on aina ollut yhtyeen johtohahmo alkuaikojen Birminghamin yökerhokeikoista lähtien. Steel Pulse osallistui RAR (Rock Against Rasicm)-kampanjaan. Yhtye on muutenkin poliittisesti aktiivinen. Yhtyeen singlen Hold on (for Haiti) tuotot annetaan Haitin klinikoille.
 * Rastafari Centennial - Live In Paris (Elysee Montmartre) (1992)


title: Steel Pulse

text: * Short Circuit: Live at the Electric Circus (1977) (one track - Makka Splaff)


title: Pelikone.fi

text: Pelikone.fi on vuonna 2007 perustettu verkkopelisivusto, joka sisältää useita tuhansia verkkopelejä. Kuka vain voi lähettää sivustolle oman pelinsä, mutta kaikki pelit tarkistetaan ennen kuin ne julkaistaan virallisiksi peleiksi. Palvelun pelit käyttävät Adobe Flash -teknologiaa. Sivustolla on myös mahdollisuus tunnuksen luomiseen, joka tuo lisäominaisuuksia. Kävijä, jolla ei ole tunnusta omistaa ainoana mahdollisuutena pelata sivuston pelejä. Rekisteröityneet kävijät voivat kommentoida pelejä. Pelikone.fi sisältää myös ladattavia pelejä. Ladattavat pelit maksavat, mutta niitä saa kokeilla tunnin ilmaiseksi.


title: Pelikone.fi

text: Pelikone.fi ei ole pelkästään tarkoitettu pelisivustoksi. Rekisteröityneet käyttäjät voivat esimerkiksi tehdä oman avatarin tai kommentoida muiden profiileja, vastaanottaa ystävänpyyntöjä ja lähettää yksityisviestejä. Sivustolla on myös chatti ja foorumi, joissa voi keskustella.


title: Pelikone.fi

text: Pelikoneessa käytössä olevaa virtuaalivaluuttaa ovat "nachot". Virtuaalivaluuttaa voi ostaa verkkopankilla tai tekstiviestitse ja sitä voi käyttää Pelikoneen hahmoeditorissa.


title: Pelikone.fi

text: Sivuston viikoittainen kävijämäärä on noin 220 000 kävijää ja se on perustettu yhteistyössä Iltasanomat.fi-palvelun kanssa.


title: Urpo Huhtanen

text: Urpo Huhtanen (6. elokuuta 1935 Nurmijärvi – 1. helmikuuta 2011 Mäntyharju) oli suomalainen kuvataiteilija ja graafikko. Hän teki keskeisen uransa kirjankuvittajana WSOY:llä, suunnitteli paljon käyttögrafiikkaa ja myöhemmin laajensi ilmaisuaan myös maalaustaiteeseen.


title: Urpo Huhtanen

text: Huhtanen opiskeli 1952-1957 Taideteollisessa oppilaitoksessa graafista taidetta mm. Aukusti Tuhkan ja Onni Ojan johdolla. Hän toimi itse taideteollisen korkeakoulun graafisen linjan opettajana 1973-75.


title: Urpo Huhtanen

text: Huhtanen suunnitteli WSOY:lla vuosina 1959–1975 kirjagraafikkona satoja kirjoja. Vapaaksi kuvittajaksi hän jäi 1976 ja kuvitti sen jälkeen muun muassa Lapin-aiheisia kirjoja, kuten Samuli Paulaharjun "Tunturien yöpuolta". Lappi oli hänen kiinnostuksensa kohde jo poikavuosista lähtien. Vuonna 1985 hänelle myönnettiin valtion 15-vuotinen apuraha.


title: Urpo Huhtanen

text: Huhtanen suunnitteli Suomen kansallisoopperan logon ja ooppera- ja teatterijulisteita.


title: Wiz Khalifa

text: Cameron Jibril Thomaz (s. 8. syyskuuta 1987 Minot, Pohjois-Dakota), tunnetaan paremmin taiteilijanimellään Wiz Khalifa, on yhdysvaltalainen rap-artisti. Hän julkaisi debyyttialbuminsa "Show and Prove" vuonna 2006, jonka jälkeen kirjoitti levytyssopimuksen Warner Bros Recordsin kanssa vuonna 2007. Hänen Alice DeeJayn ”Better Off Alone” -kappaleesta samplattu single, ”Say Yeah”, soi radiossa ja pääsi Rhytmic Top 40 ja Hot Rap Tracks -listoille vuonna 2008. Khalifa erosi Warner Bros Recordsilta ja julkaisi toisen albuminsa "Deal or No Deal" marraskuussa 2009. Hän julkaisi myös ilmaiseksi ladattavan mixtapen "Kush and Orange Juice" huhtikuussa 2010, minkä jälkeen hän kirjoitti sopimuksen Atlantic Recordsin kanssa. Hänen läpimurtosinglensä oli ”Black and Yellow”, joka sijoittui Billboard Hot 100 -listalle sijalle 1. Suomen virallisella singlelistalla single sijoittui sijalle 2. Wiz Khalifalla on oma levy-yhtiö Taylor Gang Records, joka perustettiin vuonna 2006.


title: Wiz Khalifa

text: Khalifa syntyi 8. syyskuuta 1987 Minotissa, Pohjois-Dakotassa. Hänen äitinsä ja isänsä olivat töissä puolustusvoimissa. Hänen vanhempansa töiden takia he muuttivat säännöllisesti paikasta toiseen muun muassa Saksaan, Englantiin ja Japaniin ennen asettumistaan Pittsburghiin. Hänen vanhempansa erosivat Cameronin ollessa noin kolmevuotias.


title: Wiz Khalifa

text: Hänen taiteilijanimensä Khalifa tarkoittaa arabiaksi ”seuraajaa” tai ”johtajaa” ja Wiz lyhennettiin englanninkielen sanasta "wisdom" (viisaus) Khalifan ollessa 15-vuotias. Merkittävimmiksi vaikuttajiksi musiikissaan Khalifa mainitsee artistit Camp Lo, Notorious B.I.G. ja Bone Thugs-n-Harmony.


title: Wiz Khalifa

text: Khalifa oli naimisissa malli Amber Rosen kanssa. Pari meni kihloihin maaliskuussa 2012, noin kahden vuoden seurustelun jälkeen. Heillä on poika, Sebastian Taylor Thomaz, joka syntyi 21. helmikuuta 2013. Pari avioitui 8. heinäkuuta 2013, ja 22. syyskuuta 2014 Rose jätti eroanomuksen Khalifasta.


title: Wiz Khalifa

text: Khalifa on avoin kannabiksen käyttäjä. Hän on yhteistyössä coloradolaisen "RiverRock Cannabis" -yrityksen kanssa ja hänen mukaansa on nimetty "Khalifa Kush" -lajike.


title: P-Fenyleenidiamiini

text: p-Fenyleenidiamiini (CHN) on aromaattinen diamiini. Ainetta käytetään väriaineiden valmistuksessa, hiusväreissä ja polymeeriteollisuudessa. Aineesta käytetään myös nimiä "p-diaminobentseeni", "1,4-diaminobentseeni", "1,4-bentseenidiamiini" ja "p-aminoaniliini". p-Fenyleenidiamiini on m-fenyleenidiamiinin ja o-fenyleenidiamiinin isomeeri.


title: P-Fenyleenidiamiini

text: p-Fenyleenidiamiinia valmistetaan useilla eri tavoilla. Tyypillisimmät ovat p-nitroaniliinin ja p-dinitrobentseenin pelkistäminen raudan tai vetykaasun avulla. Yhdistettä muodostuu myös p-diklooribentseenin ammonolyysillä eli käsittelemällä sitä ammoniakilla 210 °C:n lämpötilassa ja korotetussa paineessa. Tässä prosessissa katalyyttinä käytetään kupariyhdisteitä. Muita vaihtoehtoja ovat muun muassa aniliinin triatsiinijohdannaisen hajotus.


title: P-Fenyleenidiamiini

text: p-Fenyleenidiamiinista valmistetaan muun muassa atsoväriaineita. Se on myös osa eräissä hiusväreissä. Hiusten värjäys perustuu yhdisteen hapettuessa muodostuvaan kinoni-imiineihin, jotka reagoivat värivalmisteiden muiden ainesosien kanssa tuottaen värin. Polymeeriteollisuudessa sitä käytetään hapettumisenestoaineena ja näin parantamaan kumien kestävyyttä. Sillä on myös käyttöä vulkanointia kiihdyttävänä kemikaalina ja kuitujen valmistuksessa. Kestävää Kevlar-kuitua saadaan kondensoimalla p-fenyleenidiamiinia ja tereftaloyylikloridia ja lämpökestäviä polymeerejä saadaan yhdisteen ja pyromelliittihappodianhydridin reaktiossa. Yhdistettä ja sen johdannaisia käytetään myös värivalokuvien kehityksessä


title: P-Fenyleenidiamiini

text: p-Fenyleenidiamiini on ärsyttävä ja myrkyllinen yhdiste. Yhdisteen nieleminen voi aiheuttaa pahoinvointia, oksentelua ja syanoosista aiheutuvaa kynsien ja ihon sinistymistä sekä allergista ihottumaa. p-Fenyleenidiamiini on yksi yleisimpiä hiusväriallergiaa aiheuttavista yhdisteistä.


title: Vöyrinkaupungin koulu

text: Vöyrinkaupungin koulu on vaasalainen peruskoulu Vöyrinkaupungin kaupunginosassa. Koulussa toimii perusopetuksen luokat 7-9.


title: Ice One Racing

text: Ice One Racing on suomalainen motocross-talli. Tallin on perustanut Formula 1 ja rallikuljettaja Kimi Räikkönen ja sen tallipäällikkönä toimii Antti Pyrhönen. Kuljettajina toimivat suomalaiset Toni Eriksson ja Ludde Söderberg. Talli käyttää nykyään Husqvarnan motocrosspyöriä. Aiemmin sillä on ollut käytässä Kawasakija KTMmerkkisiä pyöriä.


title: Ice One Racing

text: Vuonna 2011 talli ajoi rallin WRC-sarjassa Citroenilla, mutta suljettiin varsinaisesta MM-sarjasta kilpailujen lukumäärän vuoksi. Kuljettajana toimi Kimi Räikkönen ja kartanlukijana Kaj Lindström


title: Ice One Racing

text: Vuonna 2011 Ice One Racing kuljettaja Kimi Räikkönen ajoi kaksi kisaa NASCAR-sarjassa.


title: Martina (albumi)

text: Martina on Martina Aitolehden 30. maaliskuuta 2011 julkaistu esikoisalbumi. Albumi ei ollut myyntimenestys, se ei noussut kertaakaan Suomen virallisen albumilistan 50:n myydyimmän albumin joukkoon.


title: Martina (albumi)

text: Albumin ensimmäisenä singlenä julkaistiin "9 Digits" -niminen kappale. Single sai hyvin negatiivisen vastaanoton, eikä se noussut lainkaan single- tai latauslistalle.


title: Rizon

text: Rizon on kesäkuussa 2002 perustettu viidenneksi suurin IRC-verkko. Verkolla on tutkitusti yli 20 000 samanaikaista käyttäjää.


title: Rizon

text: Vuonna 2004 mIRCX ja Aniverse IRC-verkot kokivat palvelunestohyökkäyksen (DDoS), ja palvelut oli pakko sulkea, kunnes hyökkäykset loppuisivat. Tämä aiheutti noin 8 000-10 000 IRC käyttäjän muuttoa Rizoniin. Rizonin piti lisätä uusia palvelimia, jotka käsittelisivät uusia käyttäjiä. Tämän vaikutuksena myös Rizon altistui palvelunestohyökkäykselle. Palvelunestohyökkäykset toteutti Richard "Krashed" Roby. Myöhemmin FBI sai Robyn kiinni, ja hänet tuomittiin 18 kuukauden vankeuteen.


title: Alexis Pinturault

text: Alexis Pinturault (s. 20. maaliskuuta 1991 Moûtiers, Ranska) on ranskalainen alppihiihtäjä.


title: Alexis Pinturault

text: Nuorten MM-kilpailuissa vuosina 2009 ja 2011 Pinturault voitti suurpujottelussa kultaa. Ensimmäisissä aikuisten arvokisoissaan Garmisch-Partenkirchenin MM-kilpailuissa 2011 hän sijoittui pujottelussa 17:nneksi. Schladmingissa 2013 hän oli viides suurpujottelussa ja kuudes sekä pujottelussa, supersuurpujottelussa että superalppiyhdistetyssä.


title: Alexis Pinturault

text: Pinturault voitti pronssia suurpujottelussa Sotšin olympialaisissa 2014. Vailin / Beaver Creekin MM-kilpailuissa 2015 hän sai suurpujottelussa pronssia sekä oli superalppiyhdistetyssä viides ja supersuurpujottelussa yhdestoista. Sankt Moritzin MM-kilpailuissa 2017 hän voitti kultaa joukkuekilpailussa sekä sijoittui supersuurpujottelussa kuudenneksi, suurpujottelussa seitsemänneksi ja alppiyhdistetyssä kymmenenneksi.


title: Alexis Pinturault

text: Pinturault saavutti Pyeongchangin olympialaisissa 2018 hopeaa alppiyhdistetyssä ja pronssia suurpujottelussa sekä oli viides pujottelussa.


title: Alexis Pinturault

text: Pinturault'n ensimmäinen kilpailu alppihiihdon maailmancupissa oli Åren suurpujottelussa 13. maaliskuuta 2009. Ensimmäisen pistesijansa hän saavutti helmikuussa 2011 Hinterstoderin supersuurpujottelussa oltuaan kuudes. Ensimmäisen palkintokorokepaikkansa Pinturault saavutti Kranjska Goran suurpujottelussa maaliskuussa 2011 sijoittumalla toiseksi vain kaksi sadasosaa Carlo Jankaa hitaampana. Toisen palkintosijoituksensa hän saavutti Söldenin suurpujottelussa lokakuussa 2011 oltuaan toinen Ted Ligetyn jälkeen. Ensimmäisen voittonsa hän saavutti Moskovan kaupunkipujottelussa helmikuussa 2012. Hän oli samalla kaudella lisäksi toinen Chamonix'n superyhdistetyssä, Kranjska Goran suurpujottelussa ja Schladmingin supersuurpujottelussa sekä kolmas Kranjska Goran pujottelussa. Maailmancupin kokonaiskilpailussa hän oli kymmenes, suurpujottelun ja yhdistetyn cupeissa neljäs.


title: Alexis Pinturault

text: Kaudella 2012–2013 Pinturault voitti Val d'Isèren pujottelun, Wengenin superalppiyhdistetyn ja Garmisch-Partenkirchenin suurpujottelun, oli toinen Kitzbühelin alppiyhdistetyssä sekä kolmas Münchenin kaupunkipujottelussa ja Kranjska Goran ja Lenzerheiden suurpujotteluissa. Hän jakoi alppiyhdistetyn cupin voiton Ivica Kostelićin kanssa ja sijoittui suurpujottelucupissa kolmanneksi. Maailmancupin kokonaiskilpailussa hän oli kuudes.


title: Alexis Pinturault

text: Kaudella 2013–2014 Pinturault oli toinen sekä Söldenin että Alta Badian suurpujotteluissa. Wengenissä hän sijoittui superalppiyhdistetyssä toiseksi ja voitti pujottelun. Hän voitti Kitzbühelin superalppiyhdistetyn. St. Moritzin suurpujottelussa hän oli kolmas. Lenzerheidessa hän voitti supersuurpujottelun ja oli toinen suurpujottelussa. Hän jakoi alppiyhdistetyn maailmancupin voiton Ted Ligetyn kanssa sekä sijoittui kolmanneksi maailmancupin kokonaiskilpailussa ja suurpujottelucupissa.


title: Alexis Pinturault

text: Kaudella 2014–2015 Pinturault sijoittui kolmanneksi Söldenin suurpujottelussa. Beaver Creekissä hän oli supersuurpujottelussa kolmas ja suurpujottelussa toinen. Adelbodenin suurpujottelussa hän sijoittui toiseksi. Hän voitti Kitzbühelin alppiyhdistetyn ja Kranjska Goran suurpujottelun. Maailmancupin kokonaiskilpailussa hän sijoittui kolmanneksi, suurpujottelun ja alppiyhdistetyn maailmancupeissa toiseksi.


title: Alexis Pinturault

text: Kaudella 2015–2016 Pinturault voitti Kitzbühelin ja Chamonix'n alppiyhdistetyn sekä suurpujottelussa Naeban kilpailun ja Hinterstoderin molemmat kilpailut. Kranjska Goran suurpujotteluissa hän saavutti voiton ja kakkossijan. Sankt Moritzissa hän oli suurpujottelussa toinen. Hän voitti alppiyhdistetyn maailmancupin, oli suurpujottelucupissa toinen ja maailmancupin kokonaiskilpailussa kolmas.


title: Alexis Pinturault

text: Kaudella 2016–2017 Pinturault voitti Söldenin suurpujottelun. Val d'Isèren suurpujotteluissa hän oli kolmas ja ensimmäinen. Hän voitti Santa Caterinan alppiyhdistetyn ja Adelbodenin suurpujottelun. Tukholman paripujottelussa hän oli toinen. Hän voitti alppiyhdistetyn cupin kokonaiskilpailun, sijoittui suurpujottelucupissa kolmanneksi ja maailmancupin kokonaiskilpailussa neljänneksi.


title: Alexis Pinturault

text: Kaudella 2017–2018 hän voitti Val d’Isèren suurpujottelun ja Bormion alppiyhdistetyn. Adelbodenin ja Kranjska Goran suurpujotteluissa hän oli kolmas. Suurpujottelucupissa hän sijoittui kolmanneksi, alppiyhdistetyn cupissa neljänneksi ja maailmancupin kokonaiskilpailussa kuudenneksi.


title: Alexis Pinturault

text: Kaudella 2018–2019 Pinturault sijoittui Alta Badiassa kolmanneksi suurpujottelussa ja parisuurpujottelussa. Zagrebin pujottelussa hän oli toinen ja Wengenin alppiyhdistetyssä kolmas. Kitzbühelin pujottelussa hän sijoittui kolmanneksi ja Schladmingin pujottelussa toiseksi.


title: Youssuf Mulumbu

text:
Youssuf Mulumbu (s. 25. tammikuuta 1987 Kinshasa, Zaire, Kongon demokraattinen tasavalta) on kongolainen jalkapalloilija, pelipaikaltaan keskikenttäpelaaja. Hän edustaa Englannin valioliigassa pelaavaa Norwich Citya.
Mulumbu pelasi juniorina ranskalaisessa Paris Saint-Germainissa vuodesta 2004. Hän nousi seuran edustusjoukkueeseen vuonna 2006 ja pelasi seurassa 13 ottelua Ligue 1:ssä. Hän pelasi myös lainalla Amiens SC:ssä 23 ottelua vuosina 2007–2008.


title: Youssuf Mulumbu

text: Mulumbu siirtyi ranskalaisen median mukaan Englannin valioliigassa pelaavaan West Bromwich Albioniin tammikuun 2009 siirtorajan aikana. Helmikuussa lainasopimus varmistui. Siirto muuttui myöhemmin pysyväksi ja Albion tippui Mestaruussarjaan. Hän teki ensimmäisen maalinsa seuralle elokuussa 2009 Ipswich Townia vastaan. Kaudeksi 2010–2011 seura nousi takaisin Valioliigaan.


title: Youssuf Mulumbu

text: Mulumbu kirjoitti sopimuksen Norwich Cityn kanssa heinäkuussa 2015 kun hänen sopimuksensa West Bromwichin kanssa umpeutui.


title: Youssuf Mulumbu

text: Mulumbu edusti Ranskan nuorisomaajoukkueita. Vuodesta 2008 hän kuitenkin on päättänyt edustavansa Kongon demokraattisen tasavallan A-maajoukkuetta. Hän debytoi Kongon paidassa maaliskuussa 2008 Algeriaa vastaan.


title: Energia Libyassa

text: Energia Libyassa kuvaa Libyan energian ja sähkön tuotantoa ja kulututusta.


title: Energia Libyassa

text: Italialainen Eni ja espanjalainen Repsol YPF ovat suurimmat öljyntuottajat. Muihin toimijoihin sisältyy BASF, Petrobras, Gazprom, Exxon Mobil, Pertamina (Indonesia), Nippon, Libyan valtion omistama Sirte Oil Company, BP, Hess (New York), Japan Petroleum Exploration Company Limited (Japex) ja Oil and Natural Gas Corporation (ONGC) (Intia). Eni tuotti 244 000 tynnyriä öljyä päivässä vuonna 2009 (noin 15 %).


title: Energia Libyassa

text: Öljyalueisiin sisältyvät:


title: Dolly (elokuvatuotanto)

text: Dolly on videokuvauksessa ja elokuvatuotannossa kamera-ajoon käytettävä apulaite, jonka tavoitteena on saada tasainen sivuttais- tai pystyliike. Pystyliikettä käytetään harvemmin. Tällä saadaan erittäin "elokuvamainen" liike. Dollyyn kuuluu yleensä vaunu, sekä parin metrin rata. Vaunu liikkuu tällä radalla pyörillä.


title: Antoinette Nana Djimou Ida

text: Antoinette Nana Djimou Ida (s. 2. elokuuta 1985 Douala, Kamerun) on ranskalainen moniottelija.


title: Antoinette Nana Djimou Ida

text: Nana Djimou Ida oli seitsenottelun neljäs alle 20-vuotiaiden MM-kisoissa 2004, viides alle 23-vuotiaiden EM-kilpailuissa 2005 ja 21:s Göteborgin EM-kisoissa 2006. Vuonna 2007 hän oli viisiottelun 11:s Birminghamin sisäratojen EM-kisoissa 4355 pisteellä ja seitsenottelun seitsemäs alle 23-vuotiaiden EM-kisoissa 5970 pisteellä, mutta keskeytti Osakan MM-kisoissa. Vuonna 2008 hän oli seitsenottelun 18:s Pekingin olympialaisissa 6055 pisteellä, ja seuraavana vuonna hän voitti viisiottelun pronssia Torinon sisäratojen EM-kisoissa 4618 pisteellä sekä sijoittui seitsenottelun seitsemänneksi Berliinin MM-kisoissa 6323 pisteellä.


title: Antoinette Nana Djimou Ida

text: Vuonna 2010 Nana Djimou oli viisiottelun viides Dohan sisäratojen MM-kisoissa 4618 pisteellä, mutta keskeytti Barcelonan EM-kisoissa. Ensimmäisen arvokisavoittonsa hän saavutti Pariisin sisäratojen EM-kisoissa 2011; viisiottelun kultaa tuli 4723 pisteellä. Daegun MM-kisoissa 2011 hän sijoittui kuudenneksi 6309 pisteellä. Hän voitti seitsenottelun Euroopan-mestaruuden Helsingissä 2012 ennätyspisteillään 6544. Lontoon olympialaisissa hän sijoittui neljänneksi ennätyspisteillään 6576.


title: Antoinette Nana Djimou Ida

text: Göteborgin sisäratojen EM-kilpailuissa 2013 Nana Djimou Ida voitti kultaa 4666 pisteellä. Hän oli kahdeksas saman vuoden Moskovan MM-kilpailuissa pistein 6326. Hän voitti seitsenottelun Euroopan-mestaruuden Zürichissä 2014 pistein 6551. Prahan sisäratojen EM-kilpailuissa 2015 hän sijoittui viidenneksi. Hän sai hopeaa Amsterdamin EM-kilpailuissa 2016 pistein 6458. Rio de Janeiron olympialaisissa hän sijoittui 11:nneksi, Lontoon MM-kilpailuissa 2016 16:nneksi ja Birminghamin MM-hallikilpailuissa 2018 12:nneksi.


title: Antoinette Nana Djimou Ida

text: "Lähde: IAAF, Tilastopaja


title: Bagarmossenin metroasema

text: Bagarmossenin metroasema on maanalainen metroasema Tukholmassa Bagarmossenin kaupunginosassa. Se sijaitsee Skarpnäckin ja Kärrtorpin metroasemien välissä.


title: Bagarmossenin metroasema

text: Asema avattiin marraskuussa 1958, jolloin se toimi vihreän T17-linjan pääteasemana. Aiempi pinta-asema oli käytössä vuoteen 1994 asti, jolloin metrolinjaa jatkettiin Skarpnäckiin ja Bagarmosseniin rakennettiin uusi tunneliasema. Nykyisin vanhan aseman paikalla on kerrostaloja sekä aukio.


title: Globenin metroasema

text: Globenin metroasema on metroasema Tukholmassa Ericsson Globen vieressä. Metroaseman vieressä on Tvärbananin asema. T-Centralenin metroasemalle kestää noin yhdeksän minuuttia Globenilta. Asemalta Slussenille on noin kolme kilometriä. Asema avattiin vuonna 1951 nimellä Slakthuset. Vuonna 1958 sen nimeksi tuli "Isstadion" vuonna 1955 valmistuneen Johanneshovs Isstadionin eli Hovetin mukaan. Nykyinen nimi on ollut käytössä vuodesta 1989, kun Globen avattiin.


title: Petr Svoboda (yleisurheilija)

text: Petr Svoboda (s. 10. lokakuuta 1984 Třebíč) on tšekkiläinen pika-aitajuoksija.


title: Petr Svoboda (yleisurheilija)

text: Svoboda karsiutui alle 18-vuotiaiden MM-kisoissa 2001 (pituushyppy 671 cm) sekä alle 20-vuotiaiden MM-kisoissa 2002 (100 m 10,79 s) ja 110 metrin aitajuoksu (keskeytti alkuerän). Madridin sisäratojen EM-kisoissa 2005 hän osallistui sen sijaan seitsenotteluun, mutta keskeytti. Vuonna 2007 hän karsiutui pika-aitojen välierissä Birminghamin sisäratojen EM-kisoissa (60 m aidat), kuten myös vuonna 2008 sekä Valencian sisäratojen MM-kisoissa (60 m aidat) että Pekingin olympialaisissa (110 m aidat). Seuraavana vuonna hän voitti 60 metrin aitojen pronssia Torinon sisäratojen EM-kisoissa ajalla 7,61 s ja sijoittui 110 metrin aitojen kuudenneksi Berliinin MM-kisoissa ajalla 13,38 s. Vuonna 2010 hän oli 60 metrin aitojen viides Dohan sisäratojen MM-kisoissa ajalla 7,58 s ja 110 metrin aitojen kuudes Barcelonan EM-kisoissa ajalla 13,57 s. Pariisin sisäratojen EM-kisoissa 2011 hän voitti 60 metrin aitojen kultaa ajalla 7,49 s.


title: Petr Svoboda (yleisurheilija)

text: Vuoden 2011 EM-hallikilpailuiden jälkeen Svoboda ei kilpaillut kolmeen vuoteen lainkaan jalkavammojen vuoksi ja syyskuussa 2013 hän jo ilmoitti lopettavansa uransa, mutta hän kuitenkin palasi kilpailuihin seuraavana vuonna. Zürichin EM-kilpailuissa 2014 hän sijoittui viidenneksi ja Prahan EM-hallikilpailuissa 2015 kahdeksanneksi. Pekingin MM-kilpailuissa 2015 ja Rion olympialaisissa 2016 hän karsiutui välierissä. Sisäratojen EM-kilpailuissa Belgradissa 2017 Svoboda voitti pronssia 60 metrin aitajuoksussa ajalla 7,53.


title: Petr Svoboda (yleisurheilija)

text: Svobodan 110 metrin aitojen ennätys on 13,27 s, jonka hän juoksi Prahassa 14. kesäkuuta 2010. 60 metrin aidoissa hänen ennätyksensä on Prahassa 27. helmikuuta 2010 juostu 7,44 s.


title: Petr Svoboda (yleisurheilija)

text: Svoboda oli naimisissa seiväshyppääjä Jiřina Ptáčníkován kanssa vuosina 2012–2014.


title: Course de l’espoir

text: Course de l'espoir on Kamerunvuorella käytävä juoksukilpailu. Kilpailun 38 kilometrin pituinen reitti kulkee vuoren huipulle ja takaisin alas. Kilpailu järjestettiin ensimmäisen kerran vuonna 1973.


title: Nova swing

text: Nova Swing on M. John Harrisonin vuonna 2006 ilmestynyt tieteisromaani. Teoksen on suomentanut Likelle vuonna 2008 Hannu Tervaharju.


title: Nussbaum

text: Nussbaum, Nußbaum tai Nusbaum (saksaa, ’pähkinäpuu’) voi viitata muun muassa seuraaviin asioihin:


title: Elonmerkit

text: Elonmerkit () on M. John Harrisonin vuonna 1997 ilmestynyt romaani. Teoksen on suomentanut Likelle vuonna 2007 Hannu Tervaharju.


title: Eilisen mystinen sydän

text: Eilisen mystinen sydän () on M. John Harrisonin vuonna 1990 ilmestynyt romaani. Teoksen on suomentanut Likelle vuonna 2005 Einari Aaltonen.


title: Maailmankaikkeuden lämpökuolema

text: Maailmankaikkeuden lämpökuolema on maailmankaikkeuden lopulliseksi kohtaloksi ehdotettu malli, jonka mukaan maailmankaikkeuden laajentuminen tulee johtamaan sen kylmenemiseen sopimattomaksi liikkeelle ja elämälle. Toisin sanoen maailmankaikkeus olisi saavuttanut entropiahuippunsa. Lämpökuolemateoria perustuu William Thomsonin, ensimmäisten termodynamiikan pääsääntöjen kehittäjän, ajatuksiin.


title: Maailmankaikkeuden lämpökuolema

text: Lämpökuolemateoria juontaa juurensa ensimmäisten kahden termodynamiikan lain kehittelyyn. Vuonna 1851 William Thomson esitteli lämpökuoleman perusidean ensimmäisen kerran. Vuosina 1852 ja 1865 William Rankine ja Hermann von Helmholtz kirjoittivat aiheeseen liittyen ja mainitsivat Thomsonin teorian isänä.


title: Maailmankaikkeuden lämpökuolema

text: Astrofyysikko Jamal Islam ja fyysikko Freeman Dyson ovat tutkineet 1970-luvulla maailmankaikkeuden tulevaisuutta olettaen lämpökuolemateorian olevan oikea.


title: Maailmankaikkeuden lämpökuolema

text: Myöhemmin astrofyysikot Fred Adams ja Gredory Laughlin jakoivat maailmankaikkeuden menneisyyden ja tulevaisuuden viiteen ajanjaksoon. Ensimmäinen ajanjakso, alkuaika (en. "Primordial Era") on aika juuri jälkeen alkuräjähdystä, kun tähtiä ei ollut vielä syntynyt. Toinen ajanjakso, kehittymisen aika (en. "Stelliferous Era") on tällä hetkellä käynnissä oleva aikakausi, jolloin tähtiä ja galakseja on olemassa. Kolmantena ajanjaksona, harventumisen aikana (en. "Degenerate Era"), tähdistä on jäljellä enää valkoisia kääpiöitä, neutronitähtiä ja mustia aukkoja. Neljäntenä ajanjaksona, mustien aukkojen aikana (en. "Black Hole Era"), valkoiset kääpiöt, neutronitähdet ja muut kohteet ovat tuhoutuneet protonien hajoamisen takia, ja jäljellä on vain mustia aukkoja ja supermassiivisia mustia aukkoja. Viidentenä ajanjaksona, pimeänä aikana (en. "Dark Era"), jopa mustat aukot ovat kadonneet ja jäljelle on jäänyt vain fotonien ja leptonien muodostamaa harvaa kaasua, joka jäähtyy hitaasti kohti absoluuttista nollapistettä.


title: Maailmankaikkeuden lämpökuolema

text: Lämpökuolemateorian mukaan maailmankaikkeuden lämpötila tulee lopulta olemaan hyvin lähellä absoluuttista nollapistettä. Toisen samankaltaisen teorian, loppujäähtymisen, mukaan universumista vain tulee liian kylmä elämälle jatkuvan laajentumisen takia. Kuitenkin molempien teorioiden lopputulos on melko samanlainen.


title: Maailmankaikkeuden lämpökuolema

text: Maailmankaikkeus on tällä hetkellä 13,72 miljardia vuotta vanha, ja on tällä hetkellä kehittymisen ajassa. Ensimmäiset tähdet syntyivät noin 155 miljoonaa vuotta alkuräjähdyksen jälkeen. Tähtiä syntyy kylmistä kaasupilvistä oman painovoimansa ansioista. Tämän prosessin tulos on prototähti, joka muuttuu ajan kuluessa tavalliseksi tähdeksi. Lopulta tähdet kuluttavat kaiken vetynsä.


title: Maailmankaikkeuden lämpökuolema

text: Tämän jälkeen tähdistä, joiden massa on pieni tai keskitasoinen, tulee pääasiassa heliumista koostuvia valkoisia kääpiöitä, suurimassaiset tähdet taas räjähtävät supernovaksi, jonka kadottua jäljellä on vain neutronitähti tai musta aukko. Vanhojen tähtien kuoltua syntyy uusia tähtiä. Kuitenkin lopulta saatavilla olevan kaasun määrä vähenee ja uusien tähtien syntymisvauhti hidastuu.


title: Maailmankaikkeuden lämpökuolema

text: Andromedan galaksi on tällä hetkellä 2,5 miljoonan valovuoden päässä Linnunradasta. Galaksit liikkuvat toisiaan kohti noin 120 kilometrin sekuntivauhdilla. Noin 3 miljardin vuoden kuluttua galaksit törmäävät toisiinsa ja muodostavat yhden suuren galaksin. On kuitenkin mahdollista, että Andromedan liikkumissuunta ei ole oikea yhdistymisen tapahtumiseen.


title: Maailmankaikkeuden lämpökuolema

text: Linnunradan ja Andromedan yhdistymisen jälkeen Paikallisen ryhmän, galaksijoukon johon kummatkin galaksit kuuluvat, kaikki galaksit tulevat luultavasti lopulta yhdistymään hyvin suureksi galaksiksi. Tämä tapahtunee noin 100 miljardin-1 biljoonan vuoden kuluttua.


title: Maailmankaikkeuden lämpökuolema

text: Tähtien syntyminen lakkaa luultavasti 100 miljardin vuoden kuluttua.


title: Maailmankaikkeuden lämpökuolema

text: Pienimassaisimmilla tähdillä kestää pisimpään kuluttaa vetypolttoaineensa loppuun, joten viimeisenä jäljellä olevat tähdet tulevat olemaan noin 0,08 Auringon massaisia punaisia kääpiöitä, joiden elinikä voi olla jopa yli 10 biljoonaa vuotta, eli 10 kertaa lyhyempi aika kuin aika tähtien synnyn loppumiseen. Lopulta nämäkin tähdet jäähtyvät valkoisiksi kääpiöiksi. Tällöin maailmankaikkeus tulee olemaan valkoisten kääpiöiden, neutronitähtien ja mustien aukkojen täyttämä. Noin 90% näistä kohteista tulee olemaan valkoisia kääpiöitä.


title: Maailmankaikkeuden lämpökuolema

text: Kun viimeinen tähti on muuttunut valkoiseksi kääpiöksi, maailmankaikkeus tulee olemaan hyvin pimeä. Kuitenkin, nopeasti ohi meneviä valon hetkiä voi esiintyä. Tällainen hetki voisi syntyä, jos kaksi hiili- ja happipohjaista valkoista kääpiötä, joiden yhdistetty massa on yli Chandrasekharin rajan, eli 1,4 Auringon massaa, törmäävät toisiinsa. Tuloksena syntyy tyypin Ia supernova, joka valaisee pimeyttä muutaman viikon ajan. Jos taas kaksi heliumpohjaista valkoista kääpiötä, joiden yhdistetty massa on yli 0,3 Auringon massaa törmäävät, voi syntyä heliumtähti, jonka elinaika on muutamia satoja miljoonia vuosia. Lisäksi, jos kaksi ruskeaa kääpiötä törmäävät, tuloksena voi olla uudet 10 biljoonaa vuotta selviytyvä punainen kääpiö.


title: Maailmankaikkeuden lämpökuolema

text: Ajan kuluessa gravitaatiosäteily saa planeettojen kiertoradat muuttumaan. Tämän takia suurin osa planeettojen jäänteistä joutuu "heitetyksi" ulos aurinkokunnistaan.


title: Maailmankaikkeuden lämpökuolema

text: Vielä myöhemmin, noin 10–10 vuoden kuluttua jotkut kohteet voivat saavuttaa galaktisen pakonopeuden ja "heittäytyä" ulos galaksistaan. Tämän tuloksena on pienempi ja tiheämpi galaksi. Jäljelle jääneet kohteet taas joutuvat joko myös "heitetyksi", tai putoavat galaksin keskustoissa oleviin supermassiivisiin mustiin aukkoihin.


title: Maailmankaikkeuden lämpökuolema

text: 10 vuoden kuluttua maailmankaikkeudessa on jäljellä vain mustia aukkoja ja tähtien jäänteitä Auringon kokoisen mustan aukon katoamisessa kestää noin 2×10 vuotta. Kuitenkin pienemmät mustat aukot yhdistyvät luultavasti supermassiivisiin mustiin aukkoihin, joiden katoamisessa kestää huomattavasti kauemmin. 10 Auringon massaisen supermassiivisen mustan aukon katoamisessa kestää noin 2×10 vuotta.


title: Maailmankaikkeuden lämpökuolema

text: Kun kaikki mustat aukot ovat kadonneet, maailmankaikkeus tulee olemaan lähes tyhjä. Fotonit, neutronit, elektronit ja positronit lentävät ympäriinsä, eivätkä kohtaa toisiaan lähes ollenkaan.


title: Maailmankaikkeuden lämpökuolema

text: Tänä aikana jäljellä on vain hyvin harvaa ainetta, ja maailmankaikkeuden aktiivisuus on pienentynyt erittäin paljon verrattuna aikaisempiin vaiheisiin, ja maailmankaikkeudessa vallitsee hyvin matala energiataso ja hyvin korkeat aikavälit. Joskus elektronit ja positronit saattavat kohdata toisensa, ja muodostaa epävakaan positroniatomin. Lopulta prosessin tuloksena voi olla lämpökuolema.


title: Maailmankaikkeuden lämpökuolema

text: Alkuräjähdyksestä tähän hetkeen maailmankaikkeuden materia ja pimeä materia ovat luultavasti olleet keskittyneenä tähtiin, galakseihin ja galaksijoukkoihin. Tämän takia maailmankaikkeus ei ole termodynaamisessa tasapainossa ja kappaleet voivat liikkua fyysisesti. Supermassiivisen mustan aukon, jonka massa on noin 10 Auringon massaa, puoliintumisaika lienee noin 10 vuotta. Puoliintumisajan jälkeen maailmankaikkeudessa alkaa niin sanottu pimeä aika, jolloin maailmankaikkeuden materia on pääasiassa harvaa fotoni- ja leptonikaasua. Tämän takia maailmankaikkeudessa tulee vallitsemaan hyvin matala energiataso ja hyvin korkeat aikavälit. Lopulta tämä prosessi voi aiheuttaa lämpökuoleman.


title: Derek Forbort

text: Derek Forbort (s. 4. maaliskuuta 1992 Duluth, Minnesota, Yhdysvallat) on yhdysvaltalainen jääkiekkopuolustaja, joka pelaa Los Angeles Kingsin organisaatiossa. Vuoden isäntäjoukkue Kings varasi hänet ensimmäisellä kierroksella 15. pelaajana.


title: Derek Forbort

text: Forbort on isokokoinen puolustaja, jonka vahvuuksia ovat liike ja kiekollinen peli. Häntä verrataan Buffalo Sabresin Tyler Myersiin.


title: Derek Forbort

text: Forbort kävi lukion Duluth East High Schoolissa, jonka jälkeen hän pelasi kaudet 2008–2009 ja 2009–2010 Yhdysvaltain alle 18-vuotiaiden maajoukkueen mukana, lähinnä USHL:ää. Forbort siirtyi kaudeksi 2010–2011 Pohjois-Dakotan yliopistojoukkueeseen.


title: Derek Forbort

text: Forbort pelasi alle 20-vuotiaiden MM-kilpailuissa vuosina 2011 ja 2012, joista ensimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2010 voittaen maailmanmestaruuden.


title: Ventforet Kōfu

text: Ventforet Kōfu () on jalkapalloseura Kōfun kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla.


title: Hanna Erikson

text: Hanna Erikson (aiemmin Brodin, s. 2. kesäkuuta 1990) on ruotsalainen maastohiihtäjä, joka kilpailee enimmäkseen sprinttikisoissa.


title: Hanna Erikson

text: Nuorten MM-kilpailuissa Erikson saavutti 2008 hopeaa viestissä, 2009 hopeaa sprintissä ja viestissä sekä pronssia yhdistelmäkilpailussa ja 2010 kultaa sprintissä sekä pronssia viidellä kilometrillä ja viestissä. Oslon MM-kilpailuissa 2011 hän oli sprintissä kymmenes.


title: Hanna Erikson

text: Maastohiihdon maailmancupissa Erikson kilpaili ensimmäisen kerran Falunissa maaliskuussa 2009. Parhaimmillaan hän on sijoittunut maailmancupin yksittäisessä kilpailussa toiseksi Otepään perinteisen hiihtotavan sprintissä kaudella 2010–2011. Tour de Skillä 2013–2014 hän voitti Oberhofin vapaan hiihtotavan sprintin.


title: Vissel Kobe

text: Vissel Kobe () on jalkapalloseura Kōben kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla.


title: Nəsimi

text: Seyid Əli İmadəddin Nəsimi (noin 1369 – 1417 Aleppo) oli azerbaidžanilainen runoilija.


title: Nəsimi

text: Seyid İmadəddin, kirjailijanimeltään Nəsimi, kasvoi käsityöläisyhteisössä. Hän opiskeli teologiaa, logiikkaa, matematiikkaa ja tähtitiedettä sekä kierteli eri puolilla Lähi-itää. Nəsimi kuului šiialaiseen hurufiittien lahkoon, jonka mukaan jumaluus ilmenee ihmisessä. Hänet teloitettiin harhauskoisena elävältä nylkemällä.


title: Nəsimi

text: Nəsimi tunnetaan ensimmäisen suuren azerinkielisen runokokoelman eli divaanin tekijänä. Hän loi myös persiankielisen divaanin sekä joukon arabiankielisiä runoja. Teoksissaan hän arvostelee yhteiskunnallista epäoikeudenmukaisuutta ja uskonnollista ahdasmielisyyttä sekä vetoaa totuuteen ja järkeen. Tärkeällä sijalla ovat myös sufilaiset aiheet.


title: Keltasiilikäs

text: Keltasiilikäs ("Rhyparia purpurata") on siilikkäisiin kuuluva, kirkkaanvärinen perhoslaji. Se on suvun "Rhyparia" ainoa laji.


title: Keltasiilikäs

text: Melko kookas perhoslaji, jonka siipiväli vaihtelee 36–52 mm. Etusiivet ovat likaisenkeltaiset ja niissä on viisi siiven poikki kulkevaa riviä epäsäännöllisen muotoisia, harmaita tai rusehtavia täpliä. Takasiivet ovat pohjaväriltään purppuranpunaiset ja nissä on laajoja, tummia laikkuja. Takasiiven reuna on koiraalla keltainen ja naaraalla punainen.


title: Keltasiilikäs

text: Toukka on tummanharmaa ja sen kylvissä on vaalita laikkuja. Karvoitus on selkäpuolella tummanruskeaa, kyljissä kellanvalkoista. Täysikasvuinen toukka on 45–50 mm pitkä.


title: Keltasiilikäs

text: Keltasiilikkään levinneisyysalue ulottuu Pohjois-Espanjasta Keski-Euroopan poikki Turkkiin ja edelleen Keski-Aasian ja Etelä-Siperian läpi Japaniin asti. Pohjoismaissa keltasiilikästä tavataan vakituisesti vain Suomessa. Suomessa levinneisyysalue kattaa etelärannikon. Aikuiset perhoset lentävät kesä-heinäkuun vaihteessa.


title: Keltasiilikäs

text: Keltasiilikäs elää avoimilla ja lämpimillä paikoilla. Aikuiset perhoset ovat aktiivisia ympäri vuorokauden. Ne lepäävät korkealla kasvillisuuden joukossa ja lähtevät herkästi lentoon. Etenkin koiraat voivat lentää hämärässä valolle.


title: Keltasiilikäs

text: Naaras munii useita satoja munia, jotka se asettaa pieninä ryhminä kasvin alaosan lehtien alapinnoille. Toukka talvehtii ja koteloituu alkukesästä heinikon joukkoon tekemänsä vaalean kotelokehdon sisään.


title: Keltasiilikäs

text: Suomen lajiston uhanalaisarvioinnissa vuodelta 2010 se on luokiteltu silmälläpidettäväksi (NT).


title: Keltasiilikäs

text: Toukka on polyfagi ja kelpuuttaa ravinnokseen monet eri kasvilajit.


title: Mirzə Şəfi Vazeh

text: Mirzə Şəfi Vazeh (1796 Gəncə – 28. marraskuuta 1852 Tbilisi) oli azerbaidžanilainen runoilija, kansanvalistaja ja opettaja.


title: Mirzə Şəfi Vazeh

text: Mirzə Şəfi, kirjailijanimeltään Vazeh, syntyi kaanin hoviarkkitehdin perheeseen. Hän sai uskonnollisen koulutuksen madrasassa, opiskeli persialaista ja arabialaista kirjallisuutta sekä opetti kalligrafiaa Gəncəssä. Yksi hänen oppilaistaan oli tuleva kirjailija Mirzə Fətəli Axundov.


title: Mirzə Şəfi Vazeh

text: Vuonna 1840 Vazeh muutti Tbilisiin, jossa hän työskenteli azerin ja persian kielen opettajana. Tbilisissä hän perusti ”Viisaiden kerho” -nimisen kirjallisuussalongin ja tutustui venäläisiin, georgialaisiin ja azerbaidžanilaisiin kirjailijoihin, filosofeihin ja valistusmiehiin sekä saksalaiseen kirjailijaan ja orientalistiin Friedrich von Bodenstedtiin.


title: Mirzə Şəfi Vazeh

text: Vazeh on perinteisen azerbaidžanilaisen ja persialaisen runouden edustaja. Hänen tuotantonsa käsittää romanttista rakkauslyriikkaa sekä feodaaliyhteiskuntaa ja uskonnollista ahdasmielisyyttä arvostelevia satiirisia runoja. Hän laati myös azerirunouden antologian ja azerbaidžanilais-venäläisen sanakirjan.


title: Mirzə Şəfi Vazeh

text: Friedrich Bodenstedt julkaisi Vazehin runoja kirjassaan "Tausend und ein Tag im Orient" (”Tuhat ja yksi päivää itämailla”, 1849) ja kokoelmassa "Lieder des Mirza Schaffy" (”Mirzə Şəfin lauluja”). Teokset herättivät laajaa huomiota ja ne käännettiin useille Euroopan kielille. Myöhemmin Bodenstedt väitti kirjoittaneensa runot itse. Todellisuudessa Bodenstedtin kirjat käsittävät Vazehin sekä muiden azerbaidžanilaisten ja persialaisten runoilijoiden käännöksiä.


title: Yokohama F. Marinos

text: Yokohama F. Marinos () on jalkapalloseura Jokohaman kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla. Se on voittanut Japanin mestaruuden viidesti ja Keisarin cupin kuudesti. Aasian cup-voittajien cupin seura on voittanut kahdesti.


title: Yokohama F. Marinos

text: Seura perustettiin vuonna 1973 Nissan Motors FC –nimisenä. Vuonna 1992 seura muuttui Yokohama Marinos –nimiseksi itsenäiseksi jalkapalloseuraksi. Vuonna 1999 Marinos ja toinen paikallinen seura, Yokohama Flügels, yhdistyivät nykyiseksi Yokohama F. Marinos –seuraksi. Fuusioon suivaantuneet Flügelsin kannattajat perustivat Yokohama FC:n.


title: Yokohama F. Marinos

text: Yksi joukkueen kaikkien aikojen parhaista pelaajista on japanilainen tähti hyökkääjä Shunsuke Nakamura


title: Tom Mix

text: Tom Mix (6. tammikuuta 1880 – 12. lokakuuta 1940) oli yhdysvaltalainen näyttelijä ja elokuvan alkuaikojen ensimmäinen megatähti. Hän esiintyi 336 elokuvassa vuosina 1910–1935, lähinnä lännenelokuvissa.


title: Tom Mix

text: Mix hankki nuorelle John Waynelle työn lavasteiden parissa paikallisella elokuvastudiolla vaihtokauppana jalkapallolipuista. Wayne pääsi pian myös avustajaksi pieniin rooleihin ja ystävystyi elokuvaohjaaja John Fordin kanssa. Tom Mixiä esittää elokuvassa "Sunset" Bruce Willis.


Tom Mix


title: Pastellikaupunki

text: Pastellikaupunki () on M. John Harrisonin vuonna 1971 ilmestynyt romaani. Teoksen on suomentanut Leena Peltonen.


title: Mirzə Fətəli Axundov

text: Mirzə Fətəli Məhəmmədtağı oğlu Axundov (sukunimi esiintyy myös muodossa "Axundzadə"; 12. heinäkuuta 1812 Şəki – 10. maaliskuuta 1878 Tbilisi) oli azerbaidžanilainen kirjailija, filosofi ja yhteiskunnallinen vaikuttaja.


title: Mirzə Fətəli Axundov

text: Mirzə Fətəli Axundovin isä oli Täbrizin seudulta kotoisin ollut kauppias. Vanhempien riitauduttua poika asui enonsa luona ja sai perinteisen uskonnollisen koulutuksen. Runoilija Mirzə Şəfi Vazeh sai hänet kiinnostumaan nykyaikaisista tieteistä ja luopumaan pappisuran tavoittelusta.


title: Mirzə Fətəli Axundov

text: Vuonna 1834 Axundov muutti Tbilisiin, jossa hän työskenteli kääntäjänä tsaarin käskynhaltijan kansliassa sekä opetti persiaa ja azeria kihlakuntakoulussa. Tbilisissä hän opiskeli venäjää ja tutustui venäläiseen ja eurooppalaiseen kirjallisuuteen. Vuonna 1837 Axundov kirjoitti dekabristi Aleksandr Bestuževin ohjaamana Aleksandr Puškinille omistetun runoelman, joka julkaistiin venäjäksi moskovalaisessa lehdessä.


title: Mirzə Fətəli Axundov

text: Axundovia pidetään azerbaidžanilaisen näytelmäkirjallisuuden perustanlaskijana. Vuosina 1850–1855 hän kirjoitti kuusi komediaa, joissa hän kuvaa realistisesti kotimaansa elämää sekä arvostelee ihmisten takapajuisuutta ja uskonnollista ahdasmielisyyttä. "Hekayəti-Molla İbrahimxəlil kimyagər" (”Mullah İbrahimxəlil, alkemisti, viisasten kiven haltija”, 1850) ja "Hekayəti-müsyö Jordan həkimi-nəbatat və dərviş Məstəli şah cadükuni məşhur" (”Herra Jordan, kasvitieteilijä, ja dervišši Məstəli, kuuluisa noita”, 1850) kertovat huijareista ja heidän uhreikseen joutuvista ihmisistä. Niistä jälkimmäinen esitettiin venäjäksi Pietarissa vuonna 1851. Paikallisen feodaaliruhtinaan mielivaltaa kuvaa "Sərgüzəşti Vəziri-Xani Lənkəran" (”Lenkoranin kaanikunnan visiiri”, 1851). Vuonna 1873 siitä tuli ensimmäinen azerin kielellä esitetty näytelmä. Komedian "Hekayəti-хırs quldurba-san" (”Karhu, ryövärin voittaja”, 1851) aiheena on maaseudun takapajuisuus, "Sərqüzəşti-mərdi-xəsis" (”Kitupiikin seikkailu”, myös "Hacı Qara", 1852) kertoo ahneista salakuljettajista ja "Mürafiə vəkillərinin hekajəti" (”Täbrizin asianajajat”, 1855) arvostelee iranilaisen oikeusjärjestelmän mädännäisyyttä. Axundovin näytelmät tunnettiin laajasti myös persiankielisinä käännöksinä ja ne vaikuttivat merkittävästi azerbaidžanilaisen ja iranilaisen teatterin kehitykseen.


title: Mirzə Fətəli Axundov

text: Axundovin patriarkaalisen yhteiskunnan hajoamista kuvaava pienoisromaani "Aldanmış kəvakib" (”Petetyt tähdet”, 1857) on modernin azeriproosan ensimmäinen merkkiteos. Artikkeleissaan ja kirjeissään hän esiintyi yksinkertaisen ja ymmärrettävän realistisen kirjallisuuden puolesta. Filosofiset näkemyksensä kirjailija esitti azeriksi, persiaksi ja venäjäksi laatimassaan teoksessa ”Kolme kirjettä Intian prinssiltä Kemal-ud-Dovlilta Persian prinssille Dželal-ud-Dovlille ja jälkimmäisen vastaus niihin” (1864–1865). Niille on ominaista materialismi ja voimakas islaminvastaisuus. Erityisesti hän arvosteli moniavioisuutta ja naisten alistettua asemaa. Axundovin valistuspyrkimyksiin kuuluu myös ajatus persiassa ja turkkilaisissa kielissä käytetyn arabialaisen kirjaimiston uudistamisesta. Vuonna 1873 hän laati azeria varten latinalaisiin ja kyrillisiin kirjaimiin perustuneen aakkoston.


title: The Quest – haastaja

text: The Quest – haastaja () on vuonna 1996 ensi-iltansa saanut yhdysvaltalainen toimintaelokuva. Elokuvan on ohjannut Jean-Claude Van Damme ja käsikirjoittanut Steve Klein ja Paul Mones. Pääosissa näyttelivät Jean-Claude Van Damme, Roger Moore ja James Remar. Taistelukohtausten koreografiasta vastasivat Van Dammen lisäksi Steven Lambert ja Peter Malota.


title: The Quest – haastaja

text: Suomessa elokuvan ensi-ilta esiteltiin Nelosella 28. huhtikuuta 2001.


title: The Quest – haastaja

text: Vuonna 1920 Yhdysvalloissa Chris Dubois on pikkurikollinen, joka sotkeutuu ganstereiden liiketoimintaan ja joutuu tämän myötä salamatkustajaksi asesalakuljettajien laivalle. Laivan mukana Dubois ajautuu Aasian merille, jossa Lordi Dobbs ottaa hänet huostaansa luvaten viedä hänet takaisin Yhdysvaltoihin. Sitä vastoin Lordi Dobbs myykin Duboisin Khaolle, joka opettaa miehelle saarellaan thainyrkkeilyä. Puoli vuotta myöhemmin Dubois lähetetään tappelemaan Bangkokin syrjäisille areenalle. Matkalla hän kohtaa uudelleen vanhat tutut Lordi Dobbsin, sekä naistoimittajan Carrien ja raskaansarjan mestarin Maxie Devinen. Nelikko matkaa Tiibettiin osallistuakseen turnaukseen ja varastamaan puhtaasta kullasta tehdyn lohikäärme-patsaan.


title: The Quest – haastaja

text: Elokuvan kuvaukset käytiin pääosin Thaimaassa, Bangkokissa ja Phuketissa. Elokuvan tekeminen kesti noin kuusi kuukautta ja muun muassa Khanin roolissa esiintynyt Abdel Qissi työskenteli elokuvan parissa kolme kuukautta, jonka aikana hän kuvasi kolme tappelua. Viimeinen lopputappelu kuvattiin noin 10–13 päivän verran.


title: Maksim Kitsyn

text: Maksim Aleksejevitš Kitsyn (, s. 24. joulukuuta 1991 Novokuznetsk, Venäjän SFNT, Neuvostoliitto) on venäläinen jääkiekkoilija, joka pelaa NHL-joukkue Los Angeles Kingsin organisaatiossa. Hän pelannee lähinnä AHL-joukkue Ontario Reignissa, mutta Kitsyn on pelannut suurimman osan kaudesta 2015–2016 ECHL-joukkue Manchester Monarchsissa. Isokokoinen Kitsyn on pelipaikaltaan vasen laitahyökkääjä. Häntä on luonnehdittu pelityyliltään voimahyökkääjäksi ja verrattu juniorina taitotasoltaan myös Jevgeni Malkiniin. Kitsyn laukoo oikealta.